OUR LADY OF ASSUMPTION - MITALA MARIA PARISH\nA Family Day after 119 Years\n25th October 1899 - 26th August 2018\nYogaayoga nnyo Our Lady of Assumption Parish Mitala Maria; osajjakudde!!!!\nOBUBAKA OKUVA ERI KITAFFE SSAABASUMBA W’ESSAZA EKKULU ERY’EKAMPALA DR. CYPRIAN KIZITO LWANGA\nAbantu ba Katonda mwenna,Mbakulisa okutuuka ku lunaku Iw'Ekifo kino eky'eMitala Maria olw'omwaka 2018. Ekifo kino kyatandikibwa nga 25 Mukulukusa bitungotungo (October) 1899, nga kyatandikibwa omukulu Pere Joseph Laane ne Brother Dominic Hooge abaasindikibwa okuva e Lubaga bakube ekifo ekiggya mu Mawokota wakat wa Lugaba ne Villa-Maria. Awo nno giweze emyaka 119 bukya kifo kino kitandikibwa. Buli mwaka, tukungana okukuza olunaku Iw'ekifo kino ekyakwasibwa Biikira Maria eyatwalibwa mu ggulu, nga tukuza Ukarista n'okuddamu okuwera okunywerera ku Kristu nga entabiro y'obulamu bwaffe nga BannaMitala- Maria. Nga tukuza olunaku Iw'Ekifo omwaka guno, mbasaba twebuuliirire ku mpagi zino essatu: tujjukire, tujaguze, twezze buggya.\nBwe twogera ku mpagi esooka, tujjukira ki? Tujjukira obukristu bwaffe, nga guno gwe musingi omunywevu ekifo kino kwe kitambulira. Tujjukira nt tulina omukisa okubeera abakristu n'okwetaba mu bulamu bw'Amasacramentu naddala Matrimunyo ne Ukarista ge tugenda okukuza leero. Tujjukira era abaminsani abaatandikawo ekifo kino n'abo bonna abakoze obutaweera okulaba nga ekifo kino kifuuka ekifo ekyeyagaza. Abaminsani be tujjukira be ba White Fathers abaakuba ekifo kino era ne bakiddukanya okuviira ddala mu 1899 okutuukira ddala mu Gatonnya (January) 1990, Rev. Fr. Joseph Njala bwe yadda mu kifo kya Pere Raynald Pellet er nga Bwanamukulu. Tujjukira n'Abakristu abaakolera ennyo Mitala Maria nga etandika, nga Omugenzi Agost no Katwere eyayambako Pere Joseph Laane okukunga abantu okuzimba Kelezia eyasookera ddala nga eno yali ya ssubi. Tujjukira n'ebibala Mitala Maria byezadde. Mu bibala bino mwe muli n'Abajulizi Yozefu Mukasa Balikuddembe ne Mugagga Lubowa. Balikuddembe yazaalibwa Omwami Njubeeseeta n'Omukyala Maria Sarah Kajwayo abaaberanga mu Lusinga mu kisomesa ky'eKawumba nga kino kiri mu Mitala Maria. Mugagga Lubowa naye yazaalibwa Omwami Mazinga n'Omukyala Nasubwa mu kisomesa ky'eJjalamba nga nakyo kiri mu Mitala Maria. Tetulema era kujjukira Abasaserdoot ne Bannaddiini abangi Mitala Maria b'ezadde. Muno mwe muli ne Ssaabasumba August ne Kasujja, nga ono ye mubaka wa Paapa mu Belgium. Okujjukira bino byonna kitwoleka nt Mitala Maria ggwe wamma kifo kya nkizo mu ssaza lino ekkulu ery'eKampala.\nNga tumaze okujjukira byonna Mitala Maria by'eyiseemu, tujaguza olw'ekisa kya Katonda asobozesezza Mitala Maria okuwuunuuka byonna ebisoomooza. Tujaguza n'olwebirungi byonna Katonda byawadde ekifo kino. Tujaguza olw'ekyo Mitala Maria kyeri mu kaseera kano. Tujaguza oiw'enkulaakulana ffenna gyetulaba eri mu Mitala Maria mu kaseera kano. Twebaza bonna abeenyigidde mu nkulaakulana eno naddala omubaka waffe mu bbendobendo ly'eMitala Maria era nga ye Bwanamukulu w'Ekifo kino, Rev. Fr. Denis Kizito Ssebunnya. Twebaza nAbasaserdoot b'akola nabo emirimo mu kuddukanya ekifo kino: Rev. Fr. John Bosco Ssempijja, Rev. Fr. George William Ssentamu, Rev. Fr. Anthony Mugerwa ne Rev. Fr. Bruno Sserunkuuma. Tujaguza olw'obukristu obunnyikidde mu Mitala Maria nga kino kyeyoleka mu bulamu bw' Amasacramentu. Nga 11 Augusto, omu ku bavubuka be twawa Obudyakoni e Lubaga, Dn. Henry Mubiru ava muno mu Mitala Maria. Leero ate mu ngeri ey'enjawulo, tulina abagole baffe abagenda okufuna Esacramentu lya Matrimunyo. Bino byonna byoleka obujjumbizi BannaMitala-Maria bwe mulina eri obulamu bwAmasacramentu era tujaguza olw'ekyo.\nEmpagi ey'okusatu era nga y'esembayo kwe kwezza obuggya. A bantu b'e Mitala Maria, tulina okwezza obuggya mu kukkiriza kwaffe. Twongere okwet anira Amasacramentu n'ebyo byonna ebyoleka obulamu obukristu. Twezze buggya nga tuzimba obukristu okuviira ddala mu maka gye tubeera ne mu bubondo bwaffe. Tufube okulaba nga obulamu bwaffe bwoleka ebyo ebitusuubirwamu nga abakristu. Gby'okugendanga mu masabo n'okwolesa emize egyesit aza tubiveeko kuba tebituzimba nga abantu. Twet anire nnyo ebyo ebituzimba. Ebimu ku bino mwe muli eby'enjigiriza. Tutwale abaana baffe mu masomero basome era tubayambe mu byetaago byabwe byonna. Tulina era okwezza obuggya mu ndowooza zaffe. Mitala Maria erina okwetengerera nga ekifo (okubeera self-reliant).\nOkutuukiriza kino, tulina okuyiga okukola ennyo. Katonda atuwadde ebyobugagga bingi mu Mitala Maria naddala eky'obugagga eky'et aka. Tukole nnyo nga tukozesa eky'obugagga kino tusobole okwebbulula mu bwavu. Bwe nnafuulibwa Ssaabasumba w'essaza ekkulu ery'eKampala, nnalondaengombo gye ntambulizaako obuwereza bwange, "Ora et Labora ut habeat vitam" (Twegayirire nga bwe tukola tusobole okubeera abalamu mu bujjuvu). Engombo eno gye mbajjukiza mmwe Banna-Mitala Maria. Tukole nnyo n'emikono gyaffe nga bwe twegayirira Omukama emirimo gy'emikono gyaffe agiwe omukisa. Mu kukola emirimo gyaffe, twet anire nnyo ebibiina eby'obwegassi nga ekibiina kyaffe 'Weekembe'. Omugenzi Rt. Rev. Adrian Kivumbi Ddungu eyali Omusumba w'Essaza ly'eMasaka yagambangant, "Ab'oluganda bwe bakolera awamu bazimba ekigo ekigumu". Awo nno nafFe twegat e wamu mu bibiina eby'enjawulo tusobole okugoba obwavu mu kitundu kyaffe kino. Nga mpunzika, mbeebaza mwenna abat ndizze engendo okujja ku lunaku Iw'Ekifo Mitala Maria omwaka guno. Nneebaza n'abo bonna abalina kye bakoze okulaba nga emikolo gyonna gigenda bulungi. BannaMitala- Maria nnyongera okubagumya nt tuli wamu nammwe. Tubasabira nga tuyita mu buwolereza bwa Biikira Maria eyatwalibwa mu ggulu, Omukama ayongere okubayiwako emikisa gye mu bulamu bwammwe ne mu mirimo gyammwe.\n+Dr. Cyprian Kizito Lwanga\nSsaabasumba w'Essaza ekkulu ery'eKampala\nMITALA MARIA PARISH MU MITALA MARIA VICARIATE\nEPISCOPAL VICAR: REV. FR. DENIS KIZITO SSEBUNYA\nOmubala: Tujjukire Tujaguze Twezze\nBuggya: Nga Tuzimba Mitala Maria Parish eyetengeredde!!!\nKitaffeSsabasumba, Omugenyi waffe Omukulu n'Omukyala ba Magoola, abakungu mwenna abeetabye ku ukolo guno, ku Iw'Abasaserdoot, Bannaddiini, n'abantu ba Katonda bonna, mbaanirizza nnyo ku lunaku Iw'ekifo kyaffe. Olwa leero nga tujaguza olw'okuweza emyaka 119 bukyanga kigunjibwawo. Bwaba mwana eyazaalibwa mu budde obwo, kat nno azzukuzza era atuuse ku bannakasatwe. Tulina ensonga ssatu ng'esooka kwe kwebaza Omukama, nga tuyit ra mu Kitambiro kya Missa. Omukama oyo eyatutonda n'atweroboza okubeera abakristu era atuliikiriza ng'ayitra mu kigambo kye n'obulamu obw'Amasakramentu. Eyokubiri, tuzze okunnyikiza ennyingo y'Amaka naddala amatukuvu. Eklezia ezimbirwa ku maka amanywevu. Awo nno leero tuli wano ng'abaana ab'enda emu nga tukulemberwa mukadde waffe Ssabasumba. Era ensonga eno tugisimbyeko nnyo essira nga tuyit ra mu Ssakramentu lya batsmu ery'abaana abawere n'abagole baffe abagat ddwa mu bufumbo obutukuvu emigogo 14. Mu bisomesa ng'e Katebo, Kanaani, Ssenyondo n'ebirala omulimu gw'okuzimba Eklezia gugenda mu maaso. Ey'okusatu y'eyokuzimba Mitala Maria eyetengeredde. Twagala abakristu bonna okuzuula nt ekigo kino buli omu alina obuvunaanyizibwa okukizimba n'okukulaakulanya, okutuukana n'omut ndo gw'akakyo kaffe. Awo nno kamu kamu gwe muganda era tukubiriza buli muntu okujjumbira okuwaayo et offaali lye. Omukama atuwadde nnyo naffe tumuddize, nga tuzimba ekigo ekyetengeredde. Kino kitegeeza nt Parish eno erina okubeera eky'okulabirako ekirungi mu bikolebwa eri Parish ento nga mwe muli okwetengerera mu kutendereza Omukama n'okufuna ebikozesebwa byonna, mu by'enfuna nga Parish okuviira ddala mu maka, mu by'enjigiriza mu masomero gaffe, mu by'obulamu, mu by'enzirukanya y'emirimu gyonna egigwa mu kkowe eryo.\nOlwa leero Mitala Maria ayooyoose Eklezia munda n'ebweru, tuggudewo ekifo omutundirwa ebitukuvu by'Eklezia, wamu ne Cardinal Emmanuel Nsubuga Mult Purpose Centre eneeyamba okutabaganya naddala abavubuka mu by'emizannyo, St. Anne Parish Hall nayo etuyambye nnyo okutuuza enkiiko n'okuleeta ejjamba mu nsawo yaffe, ekyuma ky'emmwanyi kyaggulwawo, era nga kat abatuuze naddala abakristu balina ebbanja okusunsulirawo n'okusuubulirawo emmwanyi mu bwegassi. Omulimu gw'okugaziya ennyumba z'abakulu we bawummulira gukwajja. Mu mwezi gwa June 2018, twafuna Inspector w'et aka okuva mu Kampala Archdiocese Land Board era nga kat atuula wano buli Iwakubiri n'olwokusatu era ng'atuuse ne mu bisomesa bingi okuli Buyiga B', Bukiina, Kirega, Katebo, Buwanda, ne Mitala Maria era nga tulina essuubi nt zino zijja kugonjoolwa mu ddembe. Okusoomozebwa kwe tukyalina y'ennyingiza ekyali ennafu okuviira ddala mu maka, era nga kino kikosezza nnyo ennyingiza ku Parish; endwadde, obutabanguko mu maka ne ku nnyanja mu bavubi, obubenje, obubbi, obugayaavu n'enjaga mu bavubuka, abazadde abatannafaayo ku kusomesa baana baabwe kubamazaako waakiri O' level nga n'abalala tebannfaayo kusomesa baana bya mikono. Essuubi lye tulina kwe kussaawo ekizimbe ekya kalinaabiri ku t aka lyaffe okutandikira ku Mitala Maria Stage. Lino nga lye limu ku makubo mwe tusuubira okufuna ensimbi ziwanirireeggwanika lyaffe.Tulina ne kaweefube ow'okutandika okusimba emmwanyi ku t aka lya Parish okusobola okugaziya ebirikolerwako nga bigasa Parish. Mu kkowe lye limu, ebisomesa bikubiriziddwa okutandikawo emirimu egiyamba ennyingiza yaabyo ku t aka ly'Eklezia ng'okusimba emit. Twebaza nnyo Kitaffe Ssabasumba olw'okutusumba obulungi n'okuwa enkizo olunaku Iw'ekifo kyaffe kino, n'otuwanga obudde n'okutulabirira naddala ng'Abasaserdoot bo be watuma mu Parish eno. Kitaffe tusiimye nnyo. Mu ngeri ey'enjawulo nneebaza nnyo ba ssebo Abasaserdoot olw'okuweereza obulungi buli omu mu kitongole kye ate n'olw'enkolagana ennungi gye tulina wano ku kifo, ne mu bakristu baffe bonna. Mwebalire ddala bakulu.\nTwongera okwebaza ennyo Omulangira Wasajja n'omuzaanawe Marion, , Dr. Ann Nanteza, Mr. Patrick Mukasa, DR. Kasozi Mulindwa, Owek. Jolly Lutaaya, Omutaka Kakinda, Mw. Wilberforce Lugayaavu, Dr. Esther Namuli, Dr. Rose Lukwago, ab'enju ya Mw. George Kawooya, ab'enju ya Mw. Nnywevu, Mw. Ssewambwa Vincent, Mw. Julius Ssewambwa, ba Ssabakristu mu bisomesa awamu n'abakulembeze ku mitendera gyonna, Mw. Luwakanya John Mary, Mw. Ben Nnyanzi, Mw. Mayeko n'olukiikooluteesiteesi,abakulu b'amasomero n'ebitongole byaffe byonna, aba Buganda Land Board, Centenary Bank, Dei Industries, MTN Uganda, Uganda Police, abaana enzaalwa abazze ssekinnoomu, olw'okwefirizanga buli ke mulina ne musobola okutukwat zaako mu mulimu ogw'okuzza Mitala Maria Parish ku nt kko.\nTwebaza nnyo bannaffe mwenna abatoola buli kye musobola olw'okutulabiriranga wano ku kifo ate ne bwe tuba tuzze okubalambula mu bisomesa ne mutusibiriranga. Mwebale nnyo mwenna abatodde obutakoowa ne mwenyigira mu nteekateeka z'olunaku Iw'ekifo kyaffe luno. Mwebalire ddala abakulembeze ku mitendera gyonna.\nEri abakristu baffe mwenna, akaffe kkye!!!!! Ant mm we mboogerako mpola Iwa nsonga nt muli ba muwendo nnyo gye tuli. Abagenyi baffe mwenna, mukoze kya njawulo nnyo okweresa byonna ne mut ndigga ate ne mwetaba naffe olwa leero. Tusiimidde ddala, era tusuubira nt buli mwaka munaalumyusanga n'ennukuta Our Lady of Assumpt on Mitala Maria Parish Day. Mbaagaliza emikisa gya Katonda n'okujaguza obulungi; muyogeeyoge nnyo. Omubala: Tujjukire Tujaguze Twezze Buggya: Nga Tuzimba Mitala Maria Parish eyetengeredde!!!


Bukedde Online - Ebigambo by’abantu tebisobola kunzigya ku muziki - Chamilli\nEbigambo by’abantu tebisobola kunzigya ku muziki - Chamilli\nOmuyimbi omuto Mikah Baby azze kuvuganya...\nEbyayambye Abenakyo okussaawo likodi mu mpaka...\nNG’AJAGUZA emyaka egisoba mu 20 ng’akuba omuziki, Joseph Mayanja amanyiddwa nga Jose Chameleone agamba nti Katonda yekka y’amanyi ddi lw’aliva ku kuyimba so si bigambo by’abantu nga bwe bamwogerera.\nLeero Chameleone ategese ekivvulu ky’atuumye ‘Legend Saba Saba Concert’ ku Lugogo Cricket Oval. Okuyingira 20,000/- ne 100,000/-.\nKyokka waliwo abagamba nti okukola ekivvulu kino kiringa eky’omwaka oguwedde ekya ‘Legend hit after hit’ akabonero akalaga nti takyalina kipya kubanga babadde bamusuubira okubeera n’oluyimba olwokya lw’atambulirako.\nMu kwanukula, Chameleone yagambye nti, “eddaala kwendi sikyali muyimbi wa kutongoza luyimba.\nKino nkikoledde ebbanga ate buli luyimba lwe nfulumya lubeera hiiti.\nKati nasigaza kutegeka bivvulu kujaguliza wamu n’abawagizi bange era mwena mujje mu Saba Saba tunyumirwe. Yagasseeko nti, ‘‘abayimbi n’abawagizi bagwanidde okumpa ekitiibwa n’okunsiima olw’ebirungi ate ebingi bye nkoledde ensiike y’okuyimba omuli okukyusa myuziki wa Uganda ne mu mawanga g’omu buvanjuba bwa Africa era numwa abaana abato okumpalampa ne beerabira nti Chameleone nze jjinja buli muyimbi kwe yeepimira ate sirina gyendaga kubanga nkyaliwo era nkyabavuga’’.\nKu ky’abayimbi okuyingira ebyobufuzi, yagambye nti ebyobufuzi kuyitibwa kyokka tasobola kusala French Cut lwakuba ye sitayiro buli omu gy’asala.\nKu bamupima ku muyimbi Omutanzania Diamond Platnumz, yagambye nti ono muyimbi wa ttivvi ate ye muyimbi wa ku siteegi.\nYayongeddeko nti wadde Diamond w’amaanyi, tamusinga. Nze ndi muntu omu akola ku buli kimu okumala ebbanga lino lyonna naye Diamond akola ne ttiimu y’abantu abamukolera kumpi buli kimu n’okumukubira pokoppoko.\nKu by’okugenda ewa Paasita Kayanja, Chameleone agamba nti teyagendayo kulokoka wabula kusinza kubanga ye musajja Mukatoliki era abaddeko ne mu masinzizo amalala.\nKu by’obulamu obw’omu maaso, yagambye nti alima, okulunda, azimba bbaala era alina mukwano gwe gw’agenda okukola naye leediyo.\nDr. Jose Chameleon\n‘Serugga nkooye okukubanja embaga’\nAbasobya ku baana abato mubalaawe - Maama Fiina


Bukedde Online - Museveni ayagala KCCA ereete bbaasi ezikozesa amafuta agava mu kasasiro\nMuseveni ayagala KCCA ereete bbaasi ezikozesa amafuta agava mu kasasiro\nBesigye anoonya emikono okutwala Museveni mu kkooti\nRogers Mulindwa ayogedde ku bya Bobi Wine ...\nMuseveni yagambye nti Uganda ne Afrika okutwalira awamu kye kifo ekisaanidde okussibwamu ensimbi za bizinensi. ‘’Mbadde neewuunya lwaki Abazungu tebajja kussa wano ssente zaabwe kukola bizinensi ng’ate be baali bakama baffe abafuzi b’amatwale.\nPulezidenti Museveni ng'ayogera.\nPulezidenti Museveni ayagala KCCA okukolagana ne kkampuni ya Sweden ekola bbaasi z'ekika kya Scania basobole okuleeta muno bbaasi ezikozesa ‘amafuta' agava mu kasasiro akung'aanyizibwa mu Kampala.\nBino yabyogedde asisinkanye ekibinja ky'abayinvesita 15 abaavudde e Sweden abaamusisinkanye mu maka ge e Nakasero. Ekibinja kyakulembeddwa Per Lindgrade.\nBayinvesita kwabaddeko Torben Sjoholm owa kkampuni ya ABB Substations, Henric Thornberg owa Stanbic, Bo Eskesen owa Mitas Energy, Leandro Motta ey'e QGMI, Logdahl Per-Olof owa SWECO, Russom Kebedon owa Unipower, Magnus Wenna owa Voith, Hans-Olof Rauman, ne Johann Kennryd ow'e Staffanstop.\nBaagambye nti baagala okussa ssente mu bizinensi ezikwatagana n'ebyentambula wamu n'amasannyalaze. Baagala n'okutandika wano ekkolero erikola bbaasi era kasasiro akung'aanyizibwa mu Kampala bamukolemu amafuta.\nMuseveni yagambye nti Uganda ne Afrika okutwalira awamu kye kifo ekisaanidde okussibwamu ensimbi za bizinensi. ‘'Mbadde neewuunya lwaki Abazungu tebajja kussa wano ssente zaabwe kukola bizinensi ng'ate be baali bakama baffe abafuzi b'amatwale.\nKati ndi musanyufu nti batandise okulaba ekituufu. Njagala mukolagane ne KCCA mutandike okukola amafuta okuva mu kasasiro w'omu Kampala,'' bwe yagambye.\nKu by'okufukirira ebirime, pulezidenti yagambye nti gavumenti ng'ekolagana n'Abayindi bagenda kukola obuuma obufukirira ebirime nga bweyambisa amasannyalaze g'amaanyi g'enjuba. Kkampuni ya Scania ekolera mu mawanga nga 100 mu Bulaaya, South Amerika ne Asia.\nbbaasi ekika kya Scania


Bukedde Online - Ebyabaddewo nga KCCA ekuba akalulu ku basirikale baayo\nAbasodokisi babalaze ebigobererwa mu kisiibo kyabwe ekitandise\nKkooti ejulirwamu eragidde Kazinda ayimbul...\nBakansala nga balonda.\nBAKANSALA ku lukiiko olufuga Kampala bakubye akalulu ku baserikale ba KCCA abaayimiriziddwa minisita Beti Kamya ne basalawo baggulweko emisango ate basimbibwe mu kkooti yennyini etuula ku City Hall.\nBaawakanyizza eky'okubatwala mu bukiiko obukwasisa empisa mu kitongole nti emisango gye bazza gisusse ku buyinza bw'obukiiko obwo kubanga abasuubuzi be bazze bakwata nti bakolera mu bifo ebitakkirizibwa babadde babasimba mu kkooti.\nBino baabisaliddewo mu lukiiko olwatudde ku City Hall nga lukubirizibwa Loodi meeya Erias Lukwago. Bakansala baasoose kukubagana mpawa ng'abamu bagamba nti abaserikale abo be bayimirizaawo ekitongole mu kukwasisa amateeka n'okusolooza omusolo nti tebasaana kuyisibwa ng'abatali bakozi baabwe.\nKino kyaleeseewo okusika omuguwa mu kuteesa bakansala omuli Alice Amony, Madiina Nsereko, Abubaker Kawalya , Mohamed Ssegirinya, Ismail Tabalamule ne meeya wa Kampala Central bwe baggyeeyo ensonga lwaki bateekwa okusimbibwa mu kkooti.\nWabula abalala okwabadde Daudi Lwanga, Doreen Sabuka ne Bruhan Byaruhanga baategeezezza nti basobola bulungi okukozesa enkola ekwasisa empisa n'okubonereza abakozi munda mu kitongole.\nLukwago okusalawo eggoye baakubye akalulu abangi ne basalawo nti baggulweko emisango ate basimbibwe mu kkooti etuula ku City Hall. Meeya Sserunjogi yaleetedde bakansala okukwatibwa obusungu bwe yababuulidde nti abadde omu ku batulugunyizibwa abaserikale. "Abaserikale bakuba bubi abasuubuzi era nange olumu nabagambako ne bamboggolera nti bayinza okunkwata kubanga tebakolera wansi wa bannabyabufuzi era eyakimugamba y'omu ku baayimiriziddwa," Sserunjogi bwe yategeezezza.\nEBYASALIDDWAAWO Okutembeya mu Kampala si musango era tekuwerebwangako. Wabula naye ekyetaagisa KCCA kutereeza basuubuzi bakolere mu mbeera ennungi.\nBuli muserikale wa KCCA ateekwa okugoberera amateeka era ageza ne yeewaggula agenda kuvunaanibwa nga muntu. Abateembeyi babawe layisinsi ezibakkiriza okukola mu mateeka nga bwe batereezebwa.\nKyokka dayirekita wa Kampala Andrew Kitaka eyabadde ne munnamateeka w'ekitongole Charles Ouma, omwogezi Peter Kaujju, Julius Kabugo ne Harriet Mudondo atwala obutale yategeezezza nti bagenda kulondoola byonna era abasuubuzi bagenda kubategekera kyokka tekitegeeza nti buli omu bagenda kumufunira\nEttaka litabudde omukungu wa UNEB n'omutuuze


Ekiragiro ekyokuwera Kayihura okugenda mu Amerika n'ebyobugagga bye okukwatibwa kyayisiddwa ekitongole ekiyitwa ‘Offi ce of Foreign Assets Control (OFAC), ekyaweereza obubaka eri ebitongole byonna ebya Amerika omuli n'ekitebe kya Amerika mu Uganda okussa mu nkola ekiragiro ekyo.\nYaggalirwako emyezi kumpi esatu nga mu kiseera kino awerennemba n'emisango emikakali gye yaggulwako mu kkooti y'amagye ate nga n'embeera ey'obulamu bwe teyeeyagaza nga kigambibwa nti mukosefukosefu.\nOmuwandiisi w'eggwanika ly'ensimbi mu kitongole ky'Amerika ekirwanyisa obutujju n'okulondoola ensimbi ekiyitibwa Department of Treasury for Terrorism and Financial Intelligence Sigal Mandelker, yagambye nti ekiragiro ekyayisiddwa kitegeeza nti ebyobugagga bya Kayihura byonna by'alina mu Amerika, oba ebyo by'alinako akakwate konna, nabyo byakuboyebwa.\nMandelker yagambye nti ebyo baabisazeewo oluvannyuma lw'okunoonyereza ne bazuula ebikolwa bya Gen. Kayihura eby'okutulugunya n'okutyoboola eddembe ly'omuntu mu kiseera bwe yali IPG.\n"Gavumenti ya Amerika, emaliridde okufutiza abo bonna abeenyigira mu bikolwa ebityoboola eddembe ly'obuntu, obukenuzi, n'obulyake eri abantu sekinnoomu, n'amawanga okwetoloola ensi yonna," ekiwandiiko bwe kyongera okulambika.\nAmerika, era erumiriza Gen. Kayihura, n'ebitongole bye ebirala okuli ekya Flying Squad Unit (FSU), wamu ne Nalufeenya Special Investigations Centre (NSIC), okutulugunya abasibe nga babakuba ebigala by'emmundu n'emiggo, n'okuwa abamu ssente okusobola okulumiriza bannaabwe abatalina kye bamanyi ku misango Kayihura egya nnaggomola.


Bukedde Online - Mukono kifuuse kibuga kyâ€™abakubi ba butayimbwa\nJjajja mwami yaani?\nOwâ€™e Kawempe aggunze omupoliisi ekigwo\nAdded 24th June 2010\nâ€œOmwezi oguwedde nnakeera ku ssaawa 11:00 ezâ€™oku makya okugenda mu Owino okukola ne nsanga abavubuka babiri abankuba akabaawo ku mutwe.\nBansimba amaala mu bulago ne banzibako 80,000/- era singaÂ tebaawulira bantu bajja osanga bandinsobezzaako,â€ Babirye bwâ€™agamba.\nBabirye tali yekka\nBabirye tali yekka e Mukono. abantu bangi battiddwa na butayimbwa, ebiso ate abakazi babasobyako!\nByatandiikiriza ku ntandikwa yâ€™omwaka oguwedde, omuvuzi wa bodaboda omu bwe baamukuba akatayimbwa ku mutwe nâ€™afa.\nOkuva olwo, abavuzi ba bodaboda abasoba mu 50Â bakubiddwa obutayimba abamu ne bafa era bodaboda ezisoba mu 20 zibbiddwa. Abavuzi babodaboda, Kizito Mukiino (UDN 418V), Reagan Nuwagaba (UDN 062F) ne Moses Lubuulwa ( UDP 266A) be bamu ku baakakubwa obutayimbwa ne bafa.\nGye buvuddeko, Nnaalongo Allen NajjumaÂ owâ€™omu KikoozaÂ yakubibwa akatayimbwa, ne bamusobyako ate ne bamutta!\nEbitundu ebisingamu obubbi nâ€™obutemu buno mulimuÂ Butebe, Nassuuti, Nabuti, Kikooza ne KigombyaÂ byonna ebiri wakati mu Mukono. Ebirala kuliko Seeta, Jjoggo, Namiryango ebisangibwa mu ggombolola yâ€™e Goma ssaako mu Kalagi, Naggalama ne Nakifuma\nYe musajjamukulu Lukka Musisi owâ€™oku Butebe agamba nti mutabani we Grace Musisi eyali avuga takisi yakubibwa akatayimbwa nâ€™afiira mu Kikooza.\nâ€œKu poliisi twatwalayo omuntu gwe tuteebereza okukola obutemu buno naye kkooti yamuta kubanga poliisi yaleeta obujulizi bwa kibogwe,â€ Musisi bwâ€™agamba. â€œKati nsula wabweru nga nkuuma nkoko, lwâ€™otozikuuma osanga babbyeeko ezimu,â€ Musisi bwâ€™agamba\nAmyuka ssentebe wâ€™ekyalo Butebe, Aloysius Ssemakula agamba baakamubbako embuzi 15.\nObubbi bwa mmita\nEbyalo ebimu mu Mukono biri mu kibululu lwa babbi abanyaga mmita zâ€™amasannyalaze\nStephen Mubiru ,omutuuze ku Butebe alumiriza ssentebe wâ€™ekyalo kyabwe Richard Aliwaali okusuza abavubuka ababatigomya\nâ€œAbavubuka bano tebalina kye bakola, bakeera kunywa njaga, okukuba matatu nâ€™okuzannya ludo. Obudde bwe buziba be bakuba obutayimbwa nâ€™okubba abantu,â€Â Mubiru bwe yategeezezza.\nWabula Aliwaali mu lukiiko lwâ€™ebyokwerinda olwatuuziddwa wiiki ewedde nga lukubirizibwa aduumira poliisi yâ€™e Mukono Alphonse MusoniÂ yeewozezzaako nti ye okusuza abavubuka bano akikola ngâ€™omuzirakisa kuba abamu yabalonda nga tebalina buyambi ate abalala badduka ewaabwe nga balemeredde bazadde baabwe!\nCarolyn Nakakande agamba nti ababbi bafunye embwa ze batambula nazo, ze bakozesa okusaggula be banabba.\nÂ Obukuumi bwa poliisi\nPoliisi ekoze ebikwekweto bingi era erina bâ€™ekutte nâ€™ebizibiti ebiba byaloopebwa nti byabbibwa. Abamu basangibwa na bintu bya mu nnyumba, bodaboda nâ€™ebirala.\nAbazze bakwatibwa kuliko Muhammed Kisitu (27) ne Isma Kalule (22) abaakwatibwa e Nakifuma nâ€™ebissi nâ€™ebibbe okuliÂ pikipiki ssatu,Â UDK 669R, UDJ 473X zi Bajaj ne Mte UDK748N, kompyuta bbiri, emifaliso 10, ekkeesi zâ€™engoye 9, leediyo nâ€™ebirala\nAbalalaÂ Denis Kato (25) ne Joseph Matovu (24) baakwatibwaÂ Goma nga bamenya amayumba; Kawalya Zinsanze (23) yasangibwa Nakabago ngâ€™amenya ennyumba emisana ne bamukwata neÂ kompyuta, ppaasi bbiri nâ€™engoye.\nAtwala ebyokwerinda mu Mukono, Haji Issa Ssebunnya agamba nti abateeka ebyobufuzi mu nsonga zâ€™ebyokwerinda bavuddeko obubbi nâ€™obutemu okweyongera.\nâ€œMu Mukono, kumpi buli mwezi abantu abasoba mu bana bakubibwa obutayimbwa. Ekibi oli bwâ€™awulira nga muliraanwa we bamubba tanyega, kati ababbi beeyambisa empisa ngâ€™eno okweyongera okutigomya ebyalo,â€ Ssebunnya bwe yagambye\nSsebunnya agamba nti obukiiko bwâ€™ebyalo obwayambangako okukuuma obutebenkevu tebukyaliwo ne bassentebe bâ€™ebyalo nabo tebakyalina nkola ewandiika bantu bapya be bafunye mu bitundu .\nEbyalo bisseewo amateeka gaabyo\nAlphonse Musoni, aduumira poliisi yâ€™e Mukono agamba nti abantu abasinga bakibateekako nti bakwata abazzi bâ€™emisango ate ne babata nga beerabidde nti omulimu ogwabwe guba gwa kubakwata na kutwala bujulizi ewâ€™omuwaabi wa Gavumenti, ebiddirira biba bya kkooti.\nAyongerako ntiÂ abantu mu Mukono tebaagala kugondera biragiro bissibwawo omuli aba bodaboda okukomya okukola ekiro ennyo.\nWabula Musoni yasabye abakulembeze ngâ€™aba Town Council ne Disitulikiti bayise amateeka gâ€™ebitundu agatangira obubbi, obutemu nâ€™entambula poliisi egasse mu nkola.\nRDC wâ€™e Mukono, Maj. David MatovuÂ agamba nti olwâ€™okuba Mukono eri kumpi ne Kampala, abantu bangi abakolera mu kibuga basula Mukono ekivuddeko omuwendo gwâ€™abantu e Mukono okweyongera. Nti mu bano mwe muli nâ€™ababbi.\nâ€œNâ€™ebiduula e Mukono bisusse, si misana, si kiro,:â€ bwe yagambye.\nAba Villa ne KCC beeswanta buwanguzi\nEjjoogo likome: URA ekyalidde Express n'ekiruyi


Bukedde Online - Mukuume abaana mu luwummula - Ssekandi\nBp. Ntagali avuddeyo ku bakuumaddembe abatulugunya...\nOMUMYUKA wa Pulezidenti Edward Kiwanuka Ssekandi akubirizza abazadde okufaayo ennyo okukuuma abaana baabwe naddala abawala okulaba nga tebafuna buzibu bwonna mu kiseera kino eky’oluwummula oluwanvu.\nSsekandi (ku kkono), Mulyannyama (owookubiri ku ddyo) ne Robert Ssentongo nnannyini Auto Spa.\nYagambye nti ennaku zino abantu ab’emitima emibi beeyongedde obungi noolwekyo abazadde tebalina kusuulirira buvunaanyizibwa bwabwe.\nBino Ssekandi yabyogeredde mu kifo ekisanyukirwamu ekya Fusion Auto Spa ekisangibwa e Munyonyo mu munisipaali y’e Makindye gye yabadde ng’omugenyi omukulu ng’essomero lya Star Rise Primary School lijaguza emyaka kkumi.\nSsekandi yategeezezza ng’abazadde abasinga bwe beggyako obuvunaanyizibwa obw’okukuuma n’okulabirira abaana ne basalawo okubasindika mu byalo gye bayigira emize ne bakomawo nga ne bazadde baabwe tebakyasobola kubakakkanya nga bafuuse bakiwagi.\nOmu ku batandisi b’essomero lino, Robert Ssemwogerere yeebazizza abazadde ababakkiririzaamu ne babawa abaana baabwe.\nYe meeya w’e Makindye Hajji Ali Nganda Mulyannyama yeebazizza abatandisi b’essomero lino kubanga bayambye ku gavumenti mu kusomesa abaana b’eggwanga.\nMulyannyama yagambye nti gavumenti erina amasomero matono ate ng’abaana abayingira mu masomero beeyongera buli kiseera n’agamba nti amasomero g’obwannannyini gakoze kinene okugatta ettoffaali ku kusitula omutindo gw’ebyenjigiriza mu ggwanga.\nYasuubizza okubawagira mu nteekateeka zaabwe.\nOmukolo gwetabiddwaako n’abantu abalala bangi omwabadde ne Brian Kirumira amanyiddwa ennyo nga Bryan White eyaweereddwa ekirabo ky’okumusiima okubeera n’omutima amuyambi ogulumirirwa eggwanga n’okuyamba abatalina mwasirizi.


Bukedde Online - Owa KCCA attiddwa mu bukambwe\nOMUKOZI w'ekitongole kya KCCA amaze ennaku ssatu ng'abuze abehhandaze baguddewo ekigwo bwe basanze omulambo gwe mu ggwanika nga yatemuddwa. John Kibuuka 24, omutuuze w'e Gangu mu Kiziba Zooni ku lw'e Busaabala abadde akolera ekitongole kya KCCA.\nYabula ku Ssande wiiki ewedde okuva lwe yava ewuwe e Gangu ne watabaawo amanya makubo matuufu ge yakwata okutuuka omulambo gwe lwe guzuuliddwa mu ggwanika e Mulago.\nAbooluganda be oluvannyuma lw'ennaku bbiri nga bamulindirira talabikako, baasazewo okutandika omuyiggo era baasoose kukuba ku ssimu ye nga kweri naye ng'evugira mu nnyumba ye. Baatandise okunoonya mu kitundu mu mikwano gye n'okugenda ku poliisi ez'enjawulo kyokka yonna nga tewali amanyi gy'ali.\nVincent Kajubi omu ku babadde bamunoonya ng'era y'abadde amusumba mu kkanisa ya Living Church of God esangibwa e Masajja, yategeezezza nti, oluvannyuma lw'okumunoonya n'abula baalagidde nnyina Sarah Nasinza okugenda ku poliisi ye Katwe. Wabula eno poliisi yagaanyi okuyingiza omusango gw'okubula mu kitabo ne babawa amagezi okugenda mu maaso n'okumunoonya.\nYagambye nti oluvannyuma lw'okulemesebwa ku poliisi y'e Katwe baasazewo okugenda ku poliisi ye Kibibi ne baggulawo omusango gw'okubula kw'omuntu waabwe ku fayiro nnamba SD:11/10/04/2019.\nKajubi yategeezezza nti nga bamaze okuggulawo omusango gw'okubula kwa Kibuuka waliwo omuserikale ku poliisi eno eyabawadde amagezi okwongera okunoonyaako ne mu ddwaaliro e Mulago nga basuubira nti ayinza okutomerwa mmotoka n'atwalibwayo. Nasinza maama w'omugenzi yategeezezza nga mu kunoonya omwana we bw'abadde n'essuubi ly'okumusanga nga mulamu.\nBwe baatuuse mu ggwanika okwongera okumunoony, omukozi omu ku ggwanika bwe baamulaze ekifaananyi n'ababuuza omuntu oyo bwe bamuyita kubanga ajjukira yabadde amulabye ku munda mu ggwanika.\nNasinza yayongeddeko nti olwabayingizza munda amaaso gaatuukidde ku mutabani we eyabadde ajjudde ebiwundu ku mutwe ne ku mikono nga kisuubirwa nga yatemuddwa butemulwa.\nOluvannyuma lw'okukakasa okufa kwa Kibuuka abooluganda baasazeewo okusooka okudda awaka okubika. Kibuuka mu KCCA abadde akola gwa kulima n'okulongoosa ebimuli okumala emyaka ebiri. Waakuziikibwa Mukono mu Nsonga ku luguudo lw'e Nkokonjeru ku Lwokuna (leero\nSeya aggyeyo ogwa DP mu kkooti\nAba DP bategeeraganye ku ttabamiruka\nAbayaaye balemesezza Ssebaana okugenda mu kkooti


Bukedde Online - Bp Luwalira akuutidde abakristaayo okubulira enjiri ey'amazima\nBp Luwalira akuutidde abakristaayo okubulira enjiri ey'amazima\nAgambibwa okutta omusomesa bamukutte\nOkubulirira kuno kukoleddwa omulabirizi Rt. Rev. Wilberforce Kityo Luwalira,asinzidde ku mukolo gw’okuggulawo n’okusimba ejjinja ku kkanisa ya St. Peter’s Lugoba C.O.U mu Bussaabadinkoni bw’e Kazo mu bulabirizi bw’e Namirembe.\n“Ebimu ku biteekeddwa okukolebwa mu kkanisa eno kwe kubulira enjiri mu mazima,elokola abantu.\nEkkanisa eno ya kristu siyammwe era buli kye mukola ,kirina okuba nga kigulumizza katonda, Bp Luwalira bw’agambye.\nAlabudde abakulembeze okugenderera engeri gye basalawo , kuba kulina ky’amannyi nnyo mubuweereza,ogendera ku birowoozo by’abantu oba ddobbozi lya Katonda?\nLuwalira akubirizza abakristaayo okunwyeza enkolagana yabwe ne katonda ne bantu bannabwe.Oli luuyi wa mu nkolagana yo ne mukyala wo,n’omwami wo, ne katonda wo?\nOluvanyuma asimbye amayinja abbiri ku kkanisa ya St Peter’s ,elimu libadde ely’akwebaza Francis Drake Kaggwa Kabugo omukristaayo eyawaayo ettaka kwe bazimbye ekkanisa ,ely’okubiri ly’abadde lyakutongozza lunaku ekkanisa lwe yaguddwawo mu butongole.\nAtongozezza n’emmotoka ekika kya Toyota Noah nnamba UAM 105A abakristaayo gyebagulidde Harriet Caroline Mwanje omubuliizi w’ekkanisa eno.\nMwanje agambye nti ekkanisa emazze emyka 40 ng’ezimmibwa era wabaddewo okusomozebwa ,naye katonda ababedde omulimu nabagumaliriza.\nAsiimye abakristaayo olw’okukwasizza awamu n’okwongera okukkirizza kristu abeere omulokozi wabwe.\nBasonze n’essente 257,100/= n’obweyamu obwasobye mu bukadde butane ku bukadde 11 ezetagibwa okufuna ekyapa ky’ettaka kwebazimbye ekkanisa.\nOmukolo gwetabyeko ebikonge bya baweereza okuli ; Rev .Micheal Wasswa Kisawuzi ow’obusumba bw’e Kazo, Eng .Paul Kawagga omukubirizza w’obussaabadinkoni , Samuel Katende omukubiriza w’obusumba , Rev. David Kimuli owa Busega Maytrs mu Busumba bw’e Nateete n’abakristaayo okuva mumakkanisa agali wansi w’obusumba buno.


Bukedde Online - Omukazi yeekwese n'abaana\nBaze tatuuka gyalaga\nABAKAZI waliwo lwe bakutabula ne beesiba ku kintu ne batuuka n’okunoba so nga bandibadde bagumiikirizaamu.\nEmbeera y’ebyenfuna gye tulimu emaze ekiseera ng’etunyiga ebitooliro ate mukyala wange gye yakozesa okwecanga n’ava awaka.\nNze Fred Ssemwanga ng’abeera Namasuba mu Central nga nsuubula birime n’emirimu emirala. Mbadde ne mukyala wange Lydia okuva nga tukyasoma nga twatandika okubeera ffenna mu 2005.\nOlwamaliriza okusoma ku YMCA n’atandika okukola ng’ atunda bummonde mu katale e Namasuba. Nze nasigala nkyasoma okutuusa lwe namaliriza mu 2006 era olwamaliriza nnafuna entandikwa ne nsuubulanga ebirime nga mbijja mu kyalo ne mbireeta mu kibuga okubitunda.\nMu 2006 nga gutandika mukyala wange yahhamba nti afunye olubuto era nasanyuka kuba nali nkyagala. Kye nnakola nga hhenda mu kyalo e Rakai nnoonye ku ssente eziwera olwo omukyala ne mmuleka e Namasuba nga bwe mmuweereza obuyambi.\nNabalanga emyezi gy’alina okuzaaliramu naye ekiseera kyatuuka nga ndaba tazaala. Nayita mukyala wange asooke ajje anneegatteko mu kyalo kuba be nnali mbeera nabo baali batandise okuhhamba nti omukyala ono alabika annimba, talina lubuto.\nBwe yajja yandabako nange ne mmulaba ng’olubuto lukuze era mu 2007 nga gutandika yasumulukuka omwana ne mmutuuma Mercy Katasi. Kye nnakola natunda ettaka ne nfunamu 650,000/- ne nzimuweereza zimulabirire mu bwannakawere.\nNnakomawo e Kampala ne mulabako olwamala ne nzirayo mu kyalo. Lumu yeepakira n’ajja andabeko mu kyalo era twakomawo ffenna ku kibuga. Mu 2010 twaddamu ne tuzaala omwana omulala ne mmutuuma Bwogi Mukisa, ekyannyongera essanyu.\nNagenda mu kyalo e Rakai ne ntunda ekibanja ekirala ne nfunamu 850,000/- zituyambeko. Twabeeranga mu mbeera nnungi era mu 2015 twafuna ezzadde eryokusatu omwana ne mmutuuma Innocent Kamukama.\nMu mbeera eno gye tubaddemu nneewunya ate omukyala okwefuula ku Ssekukkulu ya 2016. Amazaalibwa gano gaatuuka sirina ssente bulungi kuba nnali sikyafuna kimala.\nKino kyannemesa okugula ebintu bya Ssekukkulu wabula kye ssaamanya nti mukyala wange yanyiiga. Yansaba agendeko ewaabwe e Nakatoko mu Kaliisizo nange bwentyo saamusimbira kkuuli.\nNange natambulamu kyokka nagenda okudda ng’omukyala atisse ebintu ebisinga eby’omu nju nga n’abaana bange tebaliiwo. Bwe namukubira essimu mubuuze ogubadde yakola akakodyo k’okugikwata kyokka nga tanziramu kintu kyonna.\nNagendako mu booluganda lwe mmunoonye naye yambula. Awaka bankubira essimu nga tulina olukiiko lw’okumanyagana ng’omwaka guno gutandika.\nNamukubira essimu ampe ku baana mbatwale babamanye n’angumya nti tewali buzibu naye saalaba ku baana era kye yakola ku olwo yaggyako essimu.\nNnagezaako okuddamu okumunoonya kyokka n’okutuusa kati essimu tagizzangako era simuwuliza. Ekinnuma be baana bange kuba ab’ewaffe baagala okubalabako naye sirina we mbaggya.\nAbali wansi 18 mu bikonde basimbudde okugenda e Hungary\nOmubaka abagulidde Ipsum 5 okubatwala mu ddwaaliro


AB'EKIBIINA kya National Unity Platform (NUP) balaze obwennyamivu olw'obutali\nbwenkanya obugenda mu maaso n'okubakolebwako n'okusingira ddala ku mukulembeze wabwe, Robert Kyagulanyi Ssentamu (Bobi Wine) ne bannakibiina\nabakwatibwa awatali musango mulambulukufu.\nNga basinziira mu lukuηηaana lwa bannamawulire ku kitebe ky'ekibiina e Kamwokya, Joel Ssenyonyi omwogezi wa NUP yategeezezza nti newankubadde Kyagulanyi yazzeemu okuwenja akakulu, ab'ebyokwerinda ate batandise okukyukira abantu\nabamuyambako nga babakwata ng'abaasembyeyo ye ttiimu ebadde emutegekera mu bifo ebyenjawulo gy'akuba enkuηηaana, abaakwatiddwa okuva mu Amac Suites Hotel e Kasese gye baabadde basuze.\nYagambye nti akabonero k'ekibiina aka manvuuli akabaddewo kabadde ka langi ya bbululu nga kassiddwa ku langi enjeru wabula ng'abakulembeze babadde\nbamaze ebbanga nga basaba langi zikyusibwe kassibwe ne mu kyapa okutuusa akakiiko k'ebyokulonda lwe kaakakakasizza.\nSsenyonyi bino yabyogedde ayanjulira Bannayuganda akabonero ka manvuuli eya langi\nessatu omuli emmyufu, enjeru ne bbululu akaakakasiddwa akakiiko k'ebyokulonda nga\nke kagenda okukozesebwa ku kakonge k'okulonda ku bantu bonna abeesimbyewo ku ttikiti y'ekibiina kya NUP.\nAbaakwatiddwa e Kasese bali bana okuli Warren Akandonda, Jacob Mwesigwa, Abbey Mutebi n'eyategeerekeseeko erya Hassan nga balumiriza aduumira poliisi y'e Kyegegwa ng'ali wamu n'amagye nti baamenye enzigi z'ebisenge bya wooteeri mwe\nbaabadde basuze ne babakwata ne babaggalira n'okutuusa kati.\nSsenyonyi yayongeddeko nti waliwo ne bannakibiina abalala abagenda bakwatibwa abakuumaddembe abali mu ngoye zaabulijjo buli kiro nga babaggya mu maka gaabwe mu bitundu eby'enjawulo kyokka ng'ebifo gye bakuumirwa tebimanyiddwa.\nDavid Lewis Lubongoya yategeezezza nti bataddewo emmeeza ekwanaganya ensonga\nz'eddembe ly'obuntu era buli muntu eyakoseddwa mu ngeri yonna n'abaafi iriddwaako abantu baabwe ba ddembe okubatuukirira.\nYagambye nti bagenda kukuηηanya obujulizi ku beenyigidde mu kumenya amateeka\nYategeezezza nti baagala okutwala obuyinza bw'eggwanga Uganda nga bayita mu nkola\ney'emirembe y'ensonga lwaki bavumirira ebikolwa byonna eby'effujjo ebikolebwa ku Bannayuganda.\nYategeezezza nti bategese n'abantu ab'enjawulo abagenda okukola kakuyege owa nju ku nju era basuubira kino nakyo kigenda kubayamba okufuna obuwagizi.


Baibuli y'Oluganda - ENDAGAANO ENKADDE - Yeremiya 41\nYeremiya - Essuula 41\nAwo olwatuuka mu mwezi ogw'omusanvu Isimaeri mutabani wa Nesaniya, mutabani wa Erisama, ow'oku zzadde lya kabaka, era omu ku baami abakulu aba kabaka, n'abasajja kkumi wamu naye, ne bajja eri Gedaliya mutabani wa Akikamu e Mizupa: awo ne baliira eyo emmere wamu e Mizupa.\n2 Awo Isimaeri mutabani wa Nesaniya n'ayimuka n'abasajja ekkumi abaali naye ne bafumita Gedaliya mutabani wa Akikamu mutabani wa Safani n'ekitala ne bamutta, kabaka w'e Babulooni gwe yali awadde okufuga ensi.\n3 Era Isimaeri n'atta n'Abayudaaya bonna abaali naye, abaali ne Gedaliya e Mizupa, n'Abakaludaaya abaalabika eyo, abasajja abalwanyi.\n4 Awo olwatuuka ku lunaku olw'okubiri ng'amaze okutta Gedaliya, so nga tewali muntu akimanyi,\n5 abamu ne bajja abaava e Sekemu ne Siiro ne Samaliya, abasajja kinaana, nga bamwereddwa ebirevu byabwe n'ebyambalo byabwe nga babiyuzizza, era nga beesaze, nga balina ebitone n'omugavu mu mukono gwabwe okubireeta mu nnyumba ya Mukama.\n6 Awo Isimaeri mutabani wa Nesaniya n'ava mu Mizupa okubasisinkana, ng'agenda ng'akaaba amaziga: awo olwatuuka bwe yasisinkana nabo, n'abagamba nti Mujje eri Gedaliya mutabani wa Akikamu.\n7 Awo olwatuuka bwe baatuuka wakati mu kibuga, Isimaeri mutabani wa Nesaniya n'abatta n'abasuula wakati mu bunnya ye n'abasajja abaali naye.\n8 Naye ne mulabika mu bo abasajja kkumi abaagamba Isimaeri nti Totutta: kubanga tulina ebintu ebyaterekebwa ebyakisibwa mu nnimiro, eŋŋaano ne sayiri, n'amafuta, n'omubisi gw'enjuki. Awo n'atabattira wamu ne baganda baabwe.\n9 Era obunnya Isimaeri mwe yasuula emirambo gyonna egy'abasajja be yatta, okuliraana Gedaliya, (bwe buli Asa kabaka bwe yasima olw'okutya Baasa kabaka wa Isiraeri,) Isimaeri mutabani wa Nesaniya n'abujjuza abo abattibwa.\n10 Awo Isimaeri n'atwala nga basibe abo bonna abaafikkawo ku bantu abaali mu Mizupa, abawala ba kabaka n'abantu bonna abaali basigadde mu Mizupa, Nebuzaladaani omukulu w'abambowa be yali ateresezza Gedaliya mutabani wa Nesaniya n'abatwala nga basibe, n'agenda okusomoka okugenda eri abaana ba Amoni.\n11 Naye Yokanani mutabani wa Kaleya n'abaami bonna ab'ebitongole abaali naye bwe baawulira obubi bwonna Isimaeri mutabani wa Nesaniya bwe yali akoze,\n12 kale ne batwala abasajja bonna ne bagenda okulwana ne Isimaeri mutabani wa Nesaniya ne bamusanga awali amazzi amangi agali mu Gibyoni.\n13 Awo olwatuuka abantu bonna abaali ne Isimaeri bwe baalaba Yokanani mutabani wa Kaleya n'abaami bonna ab'ebitongole abaali naye, ne basanyuka.\n14 Awo abantu bonna Isimaeri be yali atutte nga basibe okubaggya e Mizupa, ne bakyuka ne baddayo, ne bagenda eri Yokanani mutabani wa Kaleya.\n15 Naye Isimaeri mutabani wa Nesaniya n'awona Yokanani ng'alina abasajja munaana, n'agenda eri abaana ba Amoni.\n16 Awo Yokanani mutabani wa Kaleya n'abaami bonna ab'ebitongole abaali naye ne batwala ekitundu kyonna ekifisseewo ku bantu be yali akomezzaawo okubaggya ku Isimaeri mutabani wa Nesaniya, e Mizupa, bwe yamala okutta Gedaliya mutabani wa Akikamu, abasajja abalwanyi n'abakazi n'abaana abato n'abalaawe be yakomyawo okuva e Gibyoni:\n17 awo ne baddayo ne babeera mu Gerusukimamu ekiriraanye Besirekemu, okugenda okuyingira mu Misiri,\n18 olw'Abakaludaaya: kubanga baali babatidde, kubanga Isimaeri mutabani wa Nesaniya yatta Gedaliya mutabani wa Akikamu kabaka w'e Babulooni gwe yawa okufuga ensi.


Bukedde Online - Ensonga lwaki Nambooze yakaabidde ku Poliisi ne ku kkooti\nNnamwandu wa Ssebaana ne muggya we bafudde...\nNabilah acoomedde Besigye: 'Takyalina waaka,...\nNAMBOOZE yasoose kukaabira ku poliisi wabula ne bamukkakkanya n’asirika! Olwamutuusizza mu kkooti, yasoose kuguma nga bamusindikira mu kagaali, wabula oluvannyuma yatulise omulundi gumu n’akaaba nga bw’agamba nti:\nNambooze yakaabye. Ate ku ddyo, ng'alaga omulamuzi obuvune bw’alina.\n“Okunvunaana sigaanye, naye lwaki banvunaana nga ndi mulwadde bwe nti!” Betty Nambooze Bakireke akiikirira Munisipaali y’e Mukono mu Palamenti, yazze alowooza nti, akoma ku poliisi aginnyonnyole embeera y’obulamu bwe emukkirize ayimbulwe ku kakalu kaayo.\nKyamubuuseeko bwe baamutegeezezza nti, fayiro ye yawedde okutegekebwa era alina okusimbibwa mu maaso g’omulamuzi wa kkooti e Nakawa.\nMu kujja ku kitebe kya bambega ba poliisi e Kibuli, Nambooze baamuleetedde mu mmotoka etambuza abalwadde (Ambyulensi) era baamuggyeemu ne bamuteeka mu kagaali ng’akekejjana.\nBba Henry Bakireke obwedda yamukwatidde emiggo egimuyambako mu kutambula.\nNambooze yafumiitirizza obulumi bw’okugulu okwa kkono okumuli obubi n’engeri gy’agenda okwesimba mu kaguli ka kkooti ate nga tasobola kuyimirira, amaziga ne gamuyitamu. Yasoose kwegayirira nti bandimwongedde ekiseera asooke atereere, wabula bambega ba poliisi ne beerema.\nOluvannyuma lw’akaseera, looya we, Erias Lukwago (Loodi Meeya wa Kampala) yamugumizza ne basalawo bagende bennyonnyolereko mu kkooti e Nakawa, y’enaabawuliriza.\nBaatandikiddewo okunoonya abanaamweyimirira ssinga omulamuzi abeera akkirizza okusaba kwabwe. Nambooze yatuuse mu kkooti e Nakawa ng’akuumibwa bambega ba poliisi abakyala bana.\nEkiseera ekyo yabadde mukwate nga takkirizibwa wadde okugenda yekka mu kaabuyonjo era bwe baamalirizza okuwa omulamuzi fayiro ne bamulagira agende mu kaguli.\nOmulamuzi Noah Ssajjabi owa kkooti ento e Nakawa yamusomedde omusango gumu. Yamugambye nti yazza omusango ng’akuma omuliro mu bantu era okusinziira ku muwaabi wa Gavumenti, Deborah Itwau yamulambululidde omusango guno nti kigambibwa nti mu mwezi gwa June 9, omwaka guno, omuwawaabirwa yawandiika obubaka ku mukutu gwe ogwa Facebook n’ekigendererwa ky’okukuma omuliro mu bantu.\nAbabaka; Patrick Amuriat (ku kkono) Robinah Ssentongo, Joseph Sewungu ne Wasswa Biriggwa (ku ddyo) mu kkooti e Nakawa.\nYamutegeezezza nti obubaka bwe yawandiika bwali bukunga abantu okutta abantu abeebitibwa mu ggwanga kubanga obukuumi gavumenti bwe yali ebawa nga tebumala.\nBino Nambooze yabyewuunyizza nga bw’anyeenya omutwe era awo amaziga gaamuyiseemu ng’alaga nti bamulanga bwereere era omusango yagwegaanyi nga bw’addamu okukkaatiriza nti, “Naye lwaki banvunaana nga ndi mu mbeera eno”.\nOmubaka wa Lubaga North, Moses Kasibante obwedda amuli ku lusegere ng’afuba okumusirisa n’okumugumya.\nLooya wa Nambooze Loodi meeya Erias Lukwago yategeezezza nti emisango egimugguddwaako gimusobozesa okweyimirirwa olw’embeera y’obulamu bwe nti mulwadde atasobola kuggalirwa mu kaduukulu.\nLukwago yajulizza nti Nambooze abadde yaakakomawo okuva e Buyindi gy’abadde ajjanjabirwa era n’ekiseera kino akyali ku ddaggala.\nYagambye nti abasawo era baamulagira addeyo e Buyindi okujjanjabibwa era okumuggalira kijja kutaataaganya ebiragiro by’abasawo. Nambooze yagambye nti ekigere ekya kkono kyatana gye buvuddeko era kati ali ku bujjanjabi obwamwongeddwa amalwaliro ga wano.\nOmulamuzi Ssajjabi yakkirizza okusaba kwa Lukwago era awo n’ayita mu bisaanyizo by’ababaka babiri Joseph Ssewungu (Kalungu West) ne Kasibante abaamweyimiridde. Bombi omulamuzi yabawadde akakalu ka nsimbi obukadde 10 ezitali za buliwo era ne basiima eky’omulamuzi okukkiriza Nambooze okweyimirirwa awoze ng’ava bweru wa kkooti.\nOmusango guddamu nga September 27 omwaka guno mu kkooti e Nakawa. Nambooze yaggulwako emisango oluvannyuma lw’okuttibwa kwa mubaka munne, Ibrahim Abiriga eyakubwa amasasi ng’addayo ewaka.\nNambooze bwe yali ku ssimu ye yassaako obubaka obusaasira olw’okufa kwa mubaka munne kyokka n’ategeeza nti, waaliwo obunafu mu byokwerinda.\nBaalaga akatambi ng’agezaako okusika akakoofiira ku Abiriga akabonero akalaga nti ebyokwerinda bye byali binafu.\nKkooti ezzeemu okuyisa ebiragiro ku Nambooze


Bukedde Online - Baminisita bakkaanyizza ku kya Museveni okusigala ng'agabira abantu ssente\nDP esekeredde Balaam ku bya People Power:...\nGav't egenda kussaawo akakiiko akapya okukyusa...\nOLUKIIKO lwa baminisita lukkaanyizza nti Pulezidenti Museveni asigale ng’agabira abantu n’ebibiina ebitali bimu ssente kuba ensonga ezimu eziruma abantu tezikwatibwako mu bajeti nga zeetaagisaawo obuyambi obw’enjawulo okuva ewa Pulezidenti.\nOlukiiko lwa baminisita olwatudde ku Mmande lwakkaanyizza nti olw’okuba abantu abatali bamu batuukirira Pulezidenti Museveni nga baagala abakolere ku bizibu byabwe ekya Pulezidenti okugenda ng’agaba ssente tekyewalika.\nOmwogezi wa gavumenti Ofwono Opondo yagambye nti wabaddewo okwemulugunya mu bantu abatali bamu ku nsimbi Pulezidenti Museveni z’agenda agabira abantu n’ebibiina kyokka n’agamba nti olw’ensonga ezitali zimu omuli n’ezoogeddwaako Pulezidenti agenda kusigala ng’agabira abantu ssente.\nKyokka kyakkaanyiziddwaako nti ssente ziweebwe bibiina nga zissibwa ku akawunti yaazo zisobolwe okulondoolwa obulungi.\nBaminisita baasiimye pulogulaamu za Pulezidenti ezitali zimu z’akola okutumbula eby’enfuna mu bibiina naddala eby’abakyala n’abavubuka ng’okubayamba okwetandikirawo emirimu.\nOlukiiko lwayisizza ebbago erigenda okulung’amya eby’okukola emmere y’ebisolo. Era ne lukkaanya ne ku bbago ly’etteeka erigenda okuluŋŋamya eby’okulabirira abakadde.


Omusirikale Waffe Teyabba Ssimu - SP Onyango - Radio Simba - Ennene\nOmusirikale waffe teyabba ssimu – SP Onyango\nOmwogezi wa Uganda Police Force owa Kampala Metropolitan Police SP Patrick Onyango avuddeyo ku katambi akatambula ku ‘social media’ abantu abamu mwebagambira nti omusirikale wa Poliisi yabbye essimu.\nNti Poliisi bweyali ewaayo eby’okwerinda ku FDC abamu ku bawagizi bwa FDC abaali baagala okuva ku kitebe nga bakoze oluseregende bazibe oluguudo lw’e Entebe. Poliisi yategeezevwa nti Pulezidenti Yoweri Kaguta Museveni yali anatera okuyita ku luguudo luno nga adda Entebe nga tebasobola kukiriza bantu kuggala luguudo.\nMu Katambi kano omusirikale wa Poliisi alabibwa nga alonda ekintu ekiddugavu okuva wansi. Poliisi egamba nti kyeyalonda gali mayinja (Police epaulette/flap – rank holder) so ssi ssimu. Poliisi egamba nti gaagwa bweyali agezaako okutereeza embeera.


Bukedde Online - Bukedde awezezza emyaka 25\nLeero Bukedde ewezezza emyaka 25 okuva lwe yaggulwawo nga 29 August 1994.\nNKUZE, era nsajjakudde. Abampitanga akapapula kati bampita lupapula, ndi muwabuzi, n'abaana nzadde. Laba bwe nsajjakudde!\nNze Bukedde, olupapula lwo oluganzi, olupapula olwesigika nga lwa mulembe. Leero mpezezza emyaka 25 nga nkola n'amaanyi okusobola okumanyisa, okusomesa n'okusanyusa ggwe omusomi wange omulungi.\nOkusula nga ntunula n'okukakasa nga nkumanyisa buli ekigenda mu maaso mu ggwanga, mu butuufu bwakyo awatali kyekuubira kye kimu ku bintu bye nkoze n'obwagazi, obunyiikivu wamu n'obukugu okumala emyaka gino 25.\nBw'ondaba kati nga ntambuza amaanyi ag'ekivubuka tolowooza nti, nakulira munda mu lubuto. Nedda, nange naliko omuto ne bandera, ne njavula ne ntambula okutuusa kati w'ondabira mu maanyi ag'ekivubuka.\nOkufaanana n'omwana yenna azaalibwa, amakuuli, enkonge n'ebisirikko bye mpiseemu okutuuka wano bisinga n'obugulu bw'eggongolo obungi naye kirungi naawe okubimanya naddala nga naawe olina omwana (soma bizinensi) gw'oyagala okuzaala.\nKye nkakasa kiri nti, newankubadde nga si nze lupapula olusinga obukulu wano mu ggwanga, olugendo lwange olujjudde okusoomooza, essuubi n'obumalirivu naawe lwandikuyamba okusenvula okuva w'oli olw'ebyokuyiga ebirulimu.\nWilliam Pike eyali omukuhhaanya ow'oku ntikko, Geoffrey Kulubya (wakati) ne Maurice Ssekawungu (ku ddyo). Bawuliriza David Billington eyaleetebwa okuva e Bungereza okuyusa endabikia ya Bukedde.\nOKUSALAWO KU BUKEDDE KWATWALA EMYAKA ETAANO\nTutandike? Tetunnatuusa…Tutandike?...Tulindeko… Naye olupapula lw'olulimi Oluganda lunaakola? Kale katugezeeko….\nOlwo nno lwe lwali oluyimba olujjudde ebibuuzo n'okubuusabuusa okuviira ddala mu 1989 okutuuka mu 1994 nga bazadde bange bakyatetenkanya.\nNga bwe bakyafumiitiriza, baazaaliramu bakulu bange abalala okuli; Orumuri, Etop ne Rupiny.\nNga bamaze okweteesa, nange baasalawo nzaalibwa mu 1994.\nEky'okubeera nga kati nze lupapula olusinga okutunda mu ggwanga nga ntunda kkopi eziwerera ddala 34,913 buli lunaku oluusi n'okusukkamu, tekitegeeza nti nkituuseeko lwa kubiibiitibwa. Nedda, kubadde kutoba!\nNga mukulu waffe 'New Vision' amaze okuzaalibwa nga n'ebibala by'obuwanguzi bwe bimaze okusensera eggwanga, muzadde waffe, akakiiko akali kaddukanya New Vision Printing and Publishing Corporation kaatuula ne kateesa ku ky'okuteekawo empapula eziri mu nnimi ennansi.\nKino kyali kirowoozo ky'omu ku bakadde baffe, James Tumusiime eyali amyuka akulira olupapula lwa 'New Vision' mu kiseera ekyo. Kyokka wadde bazadde baffe amaka gaabwe gaali kuno, okunzaala tekwabajjira mangu kubanga bangi baalinamu okubuusabuusa.\nNaye ekiseera kyatuuka, ne basalawo. Kino nno, n'okutuusa kati muzadde waffe Tumusiime bw'abeera anjogerako, andaba nga ekimu ku birooto bye ebyatuukirira.\nAnti wulira bw'agamba: "Bukedde kyali nga ekirooto ekyali ewala ennyo. Nateesa wabeerewo empapula ez'ennimi ennansi nga mmaze okukizuula nti abantu bangi baali bayaayaanira okumanya kyokka ng'olupapula ffe lwe twalina nga kkampuni lwali mu Lungereza, olulimi abantu abasinga lwe baali batamanyi nnyo mu kiseera ekyo.\nJames Tumusiime eyaleeta ekiteeso okutandika olupapula lwa Bukedde.\nEkiteeso kino nakireeta mu mwaka 1989 era nga twatandika n'olupapula lwa Orumuri mu 1989 eri abo aboogera Orunyakitara mu bugwanjuba bwa Uganda, Etop lw'Abateeso nalwo lwatandikibwa mu 1990 olwo Rupiny n'atandikibwa mu 1993 mu lulimi Oluluwo.\nOlupapula lw'olulimi Oluganda nalwo lwali lumu ku ze nali ntadde mu kiteeso kyange okuviira ddala ku ntandikwa wadde ng'ate telwatandikirawo.\nEmpapula z'ennimi ennansi ezaali zitandikiddwa zali zifuluma omulundi gumu mu wiiki era nga za miko ena.\nWano abakulu we baasinzira okusalawo nti olupapula lw'olulimi Oluganda, ka luweebwe obudde obumala mu kuluteekateeka lusobole okufaananako New Vision eyali afuluma buli lunaku ate nga muzito", Tumusiime bw'anyumya ku mazaalibwa gange.\nWabula, mu kunoonyereza ku buzaale bwange, era nakizuula nti, okwagala okukola olupapula olunene si ye yali ensonga yokka wabula nti, bazadde bange abamu baalina okutya nti oboolyawo sibeere wa njawulo ku mpapula endala ez'olulimi Oluganda ezaaliwo mu kiseera ekyo.\nEndowooza eno, ne mu maka gye nzaalibwa yaliyo nga beebuuza oba naasobola okwetantala engabo (Ngabo) eyaliwo mu kiseera ekyo ne ngiyitako okulondoola ensonga za Buganda awatali kyekubiira ate ng'obubaka mbuweereza mu lulimi Oluganda.\nNze nno, nali wa njawulo. EraTumusiime yalina okukkiriza nti nsobola okuba ow'enjawulo. Ne bw'ontunuulira olwaleero ondaba nga ndi wa njawulo nnyo.\nOmukuhhaanya wa Bukedde eyasooka Maurice Ssekawungu (ku kkono) ng'ali ku kabaga ka Bukedde akaasooka nga bawezezza emyaka. Owookusatu ku ddyo ye Betty Nambooze kati mubaka wa Munisipaali y'e Mukono ne George Kawule (owuukubiri ku kkono).\nNga bazadde bange bamaze okusalawo okunzaala, baatandikirawo okunoonya erinnya lye banaantuuma, wadde nali sinnazaalibwa! Bakkiriziganya, erinnya limpeebwe abaali bagenda okundera (abaali bagenda okunsoma).\nBazadde bange baasaba abantu baleete erinnya era nti anaalireeta yali waakuwangula 500,000/-. Bangi baatandika okuntuuma amannya era mu mannya agaaleetebwa mwe mwali ne Bukedde wabula nga lino abaaliwaayo bali bawerako.\nNg'erinnya lifuniddwa, ate kyazuulibwa nga nga waliwo eyali yalituumwako kyokka nga mu kiseera ekyo yali takyalikozesa, baamusasula erinnya n'alimpa. Bwentyo bwe nneewangulira erinnya lino egganzi lye mpitibwa leero.\nBANTEEKATEEKERA EMYEZI 6\nBulijjo batukubiriza okuzaala abaana nga tweteeseteese bulungi era nange baanteekerateekera emyezi mukaaga.\nBazadde bange baalabawo obwetaavu bw'okufuna abantu ab'enjawulo abanaayamba mu kuzaalibwa kwange nveemu omuntu ow'obuvunaanyizibwa gwe weenyumirizaamu leero.\nBwe batyo, balonda ttiimu ey'abantu 9 bakole ku kuzaalibwa kwange. Yali ekulirwa Mw. Maurice Ssekawungu nga ye mukuhhaanya n'amyukibwa George Kawule (ono mu kiseera kye kimu nga y'avunaanyizibwa ku mawulire agafuluma).\nABATANDISI abalala abaali ku ttiimu eno kwaliko; abawandiisi 3; Geoffrey Kulubya (ng'ono yali muwandiisi wa byamizannyo), Ahmed Kateregga Musaazi ne Teddy Busuulwa Babirye nga bombi baali bawandiisi ba mawulire.\nAbalala 5 baali bavvuunuzi n'abasunsuzi nga kuno kwaliko; Margaret Nankinga, Paul Kaddu, Andrew Kirabira, Mulumba Matia Ssebuttemba ne Andrew Kaggwa.\nBano bonna baali bayivu era okusinziira ku ‘muzaalisa wange' Geoffrey Kulubya akulira empapula z'ennimi ennansi , kino kyampa omusingi omuggumivu okuviira ddala ku ntandikwa.\nWuuno wulira by'ayogera ku kuzaalibwa kwange: "Olupapula lw'amawulire lwetaaga ssente. Abaalutandika baasooka kulowooza ku nkola enzibu ennyo era ng'abasunsuzi basooka kubakozesa nga bavvuunula amawulire agali mu Lungereza.\nKino kyawa nnyo Bukedde enkizo kubanga mu kiseera kye kimu baali bafuna okubangulwa mu mawulire. Bukedde yazimbibwa ku basajja n'abakazi nga bonna bayigirize era, olw'okuba nti, omuntu omuyigirize tomala gamuwugula eyo ebadde mpagi luwaga mu lugendo lwaffe", Kulubya.\nOKUTEMBEETA OMWANA ATANNAZAALIBWA\nAbantu omwenda baamala ebbanga nga bategeka bwe naazaalibwa. Omu ku bo, Andrew Kirabira yantegeezezza nti baamala ebbanga lya myezi 6 nga bajja ku zzaaliro (soma kitebe kya New Vision) kyokka nga sizaalibwa wabula nga beegeza mu bwe nnaazaalibwa! (Nga tewali ggulire lye bafulumya).\nNti, omulimu omukulu gwe baakolanga, gwa kunoonyereza mu bantu ku kye bandyagadde okulaba (okusoma) ku mwana Bukedde n'okukuhhaanya ebirowoozo eby'enjawulo. Kuno baagattako okuwandiika emboozi mu lupapula lwa New Vision ng'emu ku ngeri y'okubateekerateekera eddimu ly'okuleeta ku nsi omwana Bukedde.\nHerbert Lumansi avunaanyizibwa ku bifananyi ebifulumira mu katabo ka Bukedde kati era nga y'omu ku bawandiisi abaasookera ddala anyumya nti omulimu guno gwagenda bukwakku:\n"Ng'oggyeeko wano mu kibuga wakati, Masaka kye kitundu ky'eggwanga ekirala omwana Bukedde gye yayanirizibwa ennyo. Mu mwaka gwa 1994, eyali mukama wange yansindika e Masaka era nateekebwa ku ttiimu eyatalaaganga ebitundu bya Buganda ebitali bimu.\nEno twazimbayo ofiisi era nga ye yali ekuhhaanya amawulire okuva mu bitundu bya; Masaka, Rakai, Kalangala ne Ssembabule nga nze nali ngikulira\nTwagenda tusomesa abantu ebikwata ku mwana Bukedde ebimulimu n'engeri gy'awandiikibwamu. Okwo twagattako okuzimba enkolagana n'abakulembeze b'ebitundu ekintu ekyatuyamba okutandika n'omusingi omugumu mu kisaawe ky'amawulire.\nMu kutambula kuno, amawulire ge twafunangayo gaafulumiranga mu lupapula lw'okugezesa olwafulumizibwanga buli lunaku naye nga terutundibwa. Bwe tutyo, tugenda okuggya omwana Bukedde mu leeba, nga tumaze okuteekateeka ettu lyaffe bulungi n'okwekakasa nti abanaamulabako bajja kumwagalirawo", Herbert Lumansi bw'ayongerako.\nNga abatalaaga ebitundu by'eggwanga ebitali bimu batalaaga, abalala baasigalanga mu nju nga bagiteekateeka. Mu ngeri eno, okumala wiiki nnamba okuva nga August 19, 1994, nga ttiimu eno yeegeza mu kunzaala (baafulumyanga olupapula buli lunaku naye nga terutundibwa era nga terufuluma bweru wa kkampuni okutuukira ddala nga August 25,1994 okufulumya kkopi ezitali za kutunda lwe kwayimirizibwa.\nMwalingamu amawulire aga wano ageebweru, ebyemizannyo n'ebbaluwa z'abasomi ezaali ziweerezebwa ku kasanduuko nnamba 9815 era nga kaali ka miko 12 be ddu.\nNategekebwa, nayooyootebwa, n'akazigo ne nsiigibwa era ku makya ga Mmande nga August 29, 1994 ne ntonnya mu ggwanga lyonna anti nga ku nze kw'okuba amaaso n'emiko 16 be ddu!\nNNYANJULIBWA ERI EGGWANGA N'ENSI YONNA\n"Olupapula lw'Oluganda olusinga okusomebwa" Bino bye bigambo bye bannyanjuza mu bantu nga nnaakazaalibwa! Kino kye kiruubirirwa kye nzize nnwana okutuukako nga leero we mpeereza emyaka 25 nga nze lupapula lw'amawulire olusinga okusomebwa mu Uganda.\nEngeri gye baali bateeseteese abantu, bangi baali bannindiridde. Erinnya bampa lya "Bukedde" era nange natandikirawo n'amaanyi okuzuukusa eggwanga nti wattu BUKEDDE.\nLyali ssanyu jjereere era naganja nnyo n'eri Bannayuganda Abaganda n'abataali. Ku nnusu 400/- zokka walina omukisa okunneetwalira ewuwo.\nMaurice Ssekawungu eyali omukungaanya wa Bukedde eyasookera ddala anyumya nti , ku lunaku lwe bannyanjula, saasigala ku luguudo.\nMuzadde wange, Tumusiime eyali awomye omutwe mu kulaba nga nzaalibwa yalambika nga bwe nali nzize okugatta ebikonge ekintu ekyampa enkizo n'obuganzi okwetooloola eggwanga.\nAkasimu ke munkubira simanyi bwe kafaanana\nEyawaddeyo owa DP ayogedde ebyama


Bukedde Online - Halimah Namakula amenye Likodi eyokkola birthday n'ayogera emyaka gye emituufu\nHalimah Namakula amenye Likodi eyokkola birthday n'ayogera emyaka gye emituufu\nQueen Tyra acamudde Minisita Nakiwala n'am...\nAMIZE ppini n'atukuba akavvulu k'emyaka, Mummy Halima Namakula weebale kukula n'okwevaamu ng'omukyala n'oyogera amazima.' Ebyo bye bimu ku bigambo abamu ku bagenyi ng'abasinga bayimbi ne bannakatemba ba Ebinies bye baasoose okwogera ku muyimbi Halima Namakula ku kabaga ke ng'ajaguza okuweza emyaka 60.\nKaabadde Kansanga ku Lwokusatu okutandika essaawa 2:00 ez'ekiro ne kakoma ku ssaawa 8:00 ogw'ekiro nga buli muyimbi amwogerako ate bw'amala n'amuyimbira ekyatwalirizza obudde.\nBaabadde bangi na ddala omugigi omuto okuviira ddala ku bawala be, Racheal K (owookubiri ku ddyo) ne Rema Namakula (owookuna ku ddyo)gwe yeenyumirizzaamu obutamuswaza ng'alaga omusajja Dr. Hamza Sebunya.\nAbalala Faridah Ndausi, Hanson Baliruno, Geosteady (ku kkono), Nina Roze, Ameria Nambala, Victor Kamenyo, Lydia Jazmine (asooka ku ddyo), Fille, B2C, Weasel ne Pallaso nga ne maama waabwe Prossy Mayanja yabaddewo.\nAbalala abeebazizza Halima olw'okuyita mu mikono gye ye Joel Isabirye gwe yawa omulimu bwe yatandika leediyo ya Beat, A Pass, bannakatemba ba Ebonies abaakulembeddwa Dr. Bbosa. Halima yazannyirako mu Ebonies mu muzannyo gwa That's life mwattu bwe yali yaakakomawo okuva mu Amerika.\nY'omu ku baasooka okutandika zi situdiyo ez'amaanyi nga yakola eya No End Entertainment omwakolebwa ennyimba nga Dipo Naziggala olwa Paul Kafeero, Kiki ye onvuma olwa Mariam Ndagire, Bampasudde olwa Fiina Mugerwa, ennyimba za Grace Nakimera n'endala.\nHalima yakubirizza abayimbi obuteewulira kubanga abantu be beewulirirako ate be bababeezaawo. Yawunzise agamba nti ekimuwangaazizza ng'alabika bulungi buteewa situleesi.\nAfumise muggyawe ekiso mu lubuto


Bukedde Online - Rema engoye z'omukolo gwe wakuziggya Turkey ne Buyindi\nOlukwe lw’okutta Nagirinya lwalukiddwa ku...\n“Rema mukazi mwambazi nnyo. Era y’omu ku bamanyiddwa abakwata ekifo ky’oku mwanjo mu bassereebu abambazi. Tayagala kwambala ngoye zigeraageranyizibwa ku z’abalala. Ayagala kikye yekka”, Ssentebe w’olukiiko olutegesi lw’okwanjula kwa Rema, Hajji Issa Musoke bwe yategeezezza.\nRema engoye agenda kuziggya bweru.\nBya MARTIN NDIJJO, RUTH NAZZIWA NE LAWRENCE KITATTA\nREMA asazeewo ebyambalo by’anaabeeramu ku kwanjula okubyenonera ebweru. Okwanjula kwa Rema ne Hamzah Ssebunya kujja kubaawo November 14, 2019 e Nabbingo ku lw’e Masaka.\nRema yataddewo obukiiko obw’enjawulo okukwanaganya omukolo. Akakiiko akakola ku kwambala kaakoze okunoonyereza mu maduuka g’ebbeeyi mu Kampala n’okutuukirira abalagiriza ebintu okubireeta ne kabulwamu engoye eziggyayo omutindo Rema kw’ayagala okutambuliza omukolo gwe.\nN’agamba nti baasazeewo Rema agende yenoonyeze, yeerondere era yeesasulire engoye z’anaayambala ku mukolo.\nDr. Sabrina Bakeera Kitaka (ku kkono) nga bamukwasizza kaadi. Wakati ye Ssebunya ne Dr. Thereza Piloya.\n“Twafunye dizayina(soma designer) omukugu mu by’okwambala eyakoze bajeti y’okwambaza Rema, ebirabo n’ensabika yaabyo, okutimba, eby’okwewunda n’ebirala. Agenda kulinnya ennyonyi ne Rema bagende mu Turkey (Butuluuki) gye banaava okweyongerayo e Buyindi bagule ebyambalo”, Issa Musoke bwe yategeezezza.\nKigambibwa nti okuva Rema ne Ssebunya lwe bakkaanya okukola omukolo gw’okwanjula, Rema ne mikwano gye bawaddeyo obudde okutunuulira okwanjula okuzze kukolebwa okw’amaanyi okuli abaana b’abagagga b’omu Kampala ne Bassereebu nga Bobi Wine, Jose Chameleone n’abalala.\nIssa Musoke yagambye nti bategeka Rema asitule ku nkomerero ya wiiki eno, kyokka kirabika bajja kugenda wakati mu wiiki ejja.\nYagambye nti omukolo gwa Rema tegujja kubeerako nkiiko za kusonda ssente.\nOmu ku mikwano gya Rema yagambye nti “Ensimbi ezeetaagisa weeziri. Kyokka bwe twalangiridde waliwo mikwano gya Rema n’abawagizi abaavuddeyo nga baagala okuwaayo ssente.\nAbo tujja kubayita mu October okubanjulira enteekateeka. Bwe tunaabayita olwo batuwe ne ssente”, bwe yagambye.\nEbirala ebikwata ku Hamzah Ssebunya\nOMUKULU w’eddwaaliro ly’abakyala ery’e Mulago – Kawempe, Dr Evelyn Nabunnya atangaazizza ku byogerwa nti Ssebunya akola nga Dokita w’abakyala (gynecologist) e Mulago era yajjanjabako Rema ng’ali lubuto.\nYagambye nti Ssebunya tebamulina ku basawo abajjanjaba abakyala.\nBukedde yazudde nga Ssebunya yasoma kukebera musaayi n’ebirala mu laabu (soma laboratory). Yafuluma mu ttendekero nga “laboratory technician) n’akola okutuusa mu 2013. Era wano we wava eky’okumuyita Dokita. Kyokka yasaba asome Obusawo e Makerere n’akkirizibwa. Kati yaakamaliriza era yassiddwa ku lukalala lw’abayizi abaasindikiddwa okugenda mu malwaliro ag’enjawulo okussa mu nkola bye babadde basoma (internship).\nN’olwekyo Ssebunya tabadde Dokita, kyokka bwe yamalirizza okusoma kati alina ekisaanyizo kya Dokita.\nPulezidenti w’ekibiina ekigatta abasawo ekya Uganda Medical Association, Dr Ekwaro Obuku yagambye nti abasawo bagwa mu biti bisatu. Kyokka abamu wadde baliko emirimu gye bakola mu malwaliro, tebasaana kuyitibwa Dokita. Ng’oggyeeko abasawo b’ekinnansi abeeyita Badokita, mu malwaliro eyandibadde Dokita y’oyo asomye okujjanjaba, abalala bonna okuli abakebera omusaayi, abasomye eby’okugaba eddagala abo tebasaana kuyitibwa Dokita.\nEra okubeera Dokita waliwo ekibiina ekigaba ebbaluwa ezikkiriza abasawo okukola nga bamaliriza okusoma ekya Uganda Medical and Dental Practitioners council, ekiteekwa okukukakasa ne kikuwa ebbaluwa.\nKaadi eyita abagenyi ku mukolo.\nOmu ku basomesa ba Ssebunya, Dr. Sabrina Bakeera Kitaka yagambye nti “Ssebunya mbadde musomesa we mu Medical School e Mulago era emisomo yagimalirizza bulungi. Yakuguse mu kujjanjabisa eddagala n’okulongoosa (medicine and surgery ) era obukugu bw’alina bumusobozesa okukola buli kimu.\nDr. KItaka yeekubisizza ebifaananyi ne Ssebunya eyamutwalidde kaadi emuyita ku kwanjula kwe ne Rema.\nSsebunya mutabani w’omugenzi Ahmed Kibirige eyali Ssentebe wa Bannayuganda abasuubulira e Dubai. Kyokka maama wa Ssebunya abeera Kirinya- Bweyogerere. Mu maka gano, Ssebunya gye baabawoowera ne Rema nga beetegekera okutandika ekisiibo (Ramadhan) mu May 2019.\nKyokka Hajati (azaala Ssebunya) yagaanyi aba Bukedde okuyingira ewuwe.\nSsebunya alina omwana omu.\nOkutwala Rema yasooka kusuulawo mukazi we gwe yakuba embaga ayitibwa Betty kyokka ono si y’azaala omwana wa Ssebunya.\nSsebunya asula Namugongo gy’alina amaka. Alina bizinensi y’okutunda ebikozesebwa abasawo eri ku Johnson Street.


Ekyamateeka 22 | Bayibuli ey'Oku Mukutu Gwaffe Ogwa Intaneeti | New World Translation\nOkufaayo ku nsolo y’omuntu omulala (1-4)\nOkwambala engoye ez’omuntu bwe mutafaananya kikula (5)\nOkulaga ebisolo ekisa (6, 7)\nOmuziziko waggulu ku nju (8)\nOkugattika ebintu okutakkirizibwa (9-11)\nEbijwenge ku ngoye (12)\nAmateeka agakwata ku kwegatta (13-30)\n22 “Bw’olabanga ente ya muganda wo oba endiga ye ng’ebula, togirekanga mu bugenderevu.+ Ogizzangayo eri muganda wo. 2 Naye muganda wo bw’anaabanga tabeera kumpi naawe oba nga tomumanyi, onoogitwalanga eka ewuwo n’obeera nayo okutuusa muganda wo lw’aliginoonya, olwo n’ogimuddiza.+ 3 Era bw’otyo bw’onookolanga ng’osanze endogoyi ye oba engoye ze oba ekintu kye ekirala kyonna ekinaabanga kimubuzeeko. Obifangako. 4 “Bw’olabanga endogoyi ya muganda wo oba ente ye ng’egudde ku kkubo, togirekangawo mu bugenderevu. Omuyambanga n’ogiyimusa.+ 5 “Omukazi tayambalanga engoye z’abasajja, n’omusajja tayambalanga engoye z’abakazi, kubanga buli akola ekintu ekyo Yakuwa Katonda wo amukyayira ddala. 6 “Bw’obanga otambula n’osanga ekisu nga kirimu amagi oba obwana, ka kibe ku muti oba wansi, ng’ekinyonyi kitudde ku bwana oba ku magi, totwalanga ekinyonyi awamu n’obwana bwakyo.+ 7 Ekinyonyi okirekanga ne kigenda naye obwana oyinza okubutwala. Kolanga bw’otyo olyoke obeerenga bulungi era owangaale. 8 “Bw’ozimbanga ennyumba, waggulu ku nnyumba eyo oteekangako omuziziko,+ oleme kuleeta ku nnyumba yo musango gwa kuyiwa musaayi singa wabaawo awanukayo n’agwa. 9 “Tosimbanga nsigo za bika bibiri+ mu nnimiro yo ey’emizabbibu. Bw’onoozisimbanga, ebibala byonna ebiva mu nsigo z’onoobanga osimbye era n’eby’ennimiro y’emizabbibu binaabanga bya kifo kitukuvu. 10 “Tolimisanga nte ng’eri wamu n’endogoyi.+ 11 “Toyambalanga lugoye olwakolebwa mu wuzi ez’ebyoya by’endiga nga zitobekeddwamu wuzi eza kitaani.+ 12 “Oteekanga ebijwenge ku nsonda ennya ez’engoye z’oyambala.+ 13 “Omusajja bw’awasanga omukazi ne yeegatta naye kyokka n’amukyawa, 14 era n’amulumiriza nti yakola ebitasaana era n’ayonoona erinnya lye ng’agamba nti: ‘Nnawasa omukazi ono naye bwe nneegatta naye saalaba kiraga nti mbeerera;’ 15 kitaawe w’omuwala ne nnyina banaatwalanga obukakafu obulaga nti omuwala yali mbeerera eri abakadde ku mulyango gw’ekibuga. 16 Kitaawe w’omuwala anaagambanga abakadde nti, ‘Omusajja ono nnamuwa muwala wange amuwase kyokka n’amukyawa, 17 era kaakano amulumiriza nti yakola ebitasaana ng’agamba nti: “Nkizudde nti tewali kiraga nti muwala wo yali mbeerera.” Buno bwe bukakafu obulaga nti muwala wange yali mbeerera.’ Era banaayanjuluzanga olugoye mu maaso g’abakadde b’ekibuga. 18 Abakadde b’ekibuga ekyo+ banaatwalanga omusajja ne bamukangavvula.+ 19 Era banaamutanzanga sekeri* za ffeeza 100 ne baziwa kitaawe w’omuwala, kubanga omusajja oyo aliba ayonoonye erinnya ly’omuwala wa Isirayiri embeerera,+ era omuwala oyo anaasigalanga nga mukazi we. Takkirizibwenga kumugoba obulamu bwe bwonna. 20 “Naye ky’amulumiriza bwe kinaabanga ekituufu, nga ddala tewaliiwo bukakafu bulaga nti omuwala yali mbeerera, 21 banaaleetanga omuwala ku mulyango gw’ennyumba ya kitaawe, era abasajja b’ekibuga kye banaamukubanga amayinja n’afa, kubanga yakola eky’obuswavu+ mu Isirayiri bwe yakola ekintu eky’obugwenyufu* mu nnyumba ya kitaawe.+ Bw’otyo onoggyangawo ekibi mu mmwe.+ 22 “Omusajja bw’anaasangibwanga nga yeebase n’omukazi ow’omusajja omulala, bombi banattibwanga, omusajja eyeebaka n’omukazi awamu n’omukazi oyo.+ Bw’otyo onoggyangawo ekibi mu Isirayiri. 23 “Bwe wanaabangawo omuwala embeerera eyalagaana okufumbiriganwa n’omusajja, omusajja omulala n’amusanga mu kibuga ne yeebaka naye, 24 bombi mubaleetanga ku mulyango gw’ekibuga ekyo ne mubakuba amayinja ne bafa; omuwala, olw’okuba teyakuba nduulu ng’ali mu kibuga, ate ye omusajja olw’okuba yaweebuula muka munne.+ Bw’otyo onoggyangawo ekibi mu mmwe. 25 “Naye omusajja bw’anaasanganga ku ttale omuwala eyalagaana okufumbiriganwa n’omusajja, n’amusinza amaanyi ne yeebaka naye, omusajja eyeebaka n’omuwala y’anattibwanga yekka, 26 era omuwala tomukolanga kintu kyonna. Omuwala anaabanga talina kibi kimugwanyiza kuttibwa, kubanga ng’omuntu bw’afubutukira munne n’amutemula,+ na kino bwe kityo bwe kiri. 27 Kubanga omuwala oyo omusajja yamusanga ku ttale, era yakuba enduulu naye nga tewali ayinza kumuyamba. 28 “Omusajja bw’asanganga omuwala embeerera atannalagaana kufumbiriganwa na musajja, n’amukwata lwa mpaka ne yeebaka naye, ne kimanyibwa,+ 29 omusajja eyeebaka naye anaawanga kitaawe w’omuwala sekeri za ffeeza 50, era omuwala oyo anaafuukanga mukazi we.+ Olw’okuba anaabanga amuweebudde, takkirizibwenga kumugoba obulamu bwe bwonna. 30 “Omusajja tawasanga muka kitaawe, aleme kuweebuula kitaawe.*+\n^ Oba, “obwamalaaya.”\n^ Obut., “okubikkula ekyambalo kya kitaawe.”


Bukedde Online - Abakungubazi balese omulambo mu kidaala ne balumba poliisi\nGashumba yawambye ebisipi by'aba UMEME\nAbabaka ba "kyewaggula" bagobedd...\nAdded 21st February 2014\nABOOLUGANDA ababadde bategeka okuziika munnaabwe bakusazizzaamu ne bawaliriza poliisi ekwate abantu bonna abaatwalidde amateeka mu ngalo ne bamukuba emiggo egyamuviiridedeko okufa.\nBya Ssennabulya Baagalayina ne John Bosco Sseruwu\nOkuziika kwabadde kutegekeddwa ku Lwokubiri mu maka g'omugenzi Yokaana Ddundu ku kyalo Kyaggunda mu Ggombolola y'e Bukulula mu disitulikiti y'e Kalungu kyokka abekika ne bakugaana ku ssaawa envannyuma.\nEkyatabudde abekika abatabeera mu kitundu kwe kufuna amawulire nti omuntu waabwe Robert Ssebalu yakubiddwa miggo mu kiro ekyakeesezza Mmande n'afa nga poliisi yaakamutuusa mu ddwaaliro e Masaka.\nKigambibwa nti Ssebalu abadde yaakava mu kkomera gye yaggalirwa olw'obutakkaanya bwe yafuna n'omutuuze gwe yali apangisizza emmwaanyi ze nga mu kkomera yayimbuddwaayo kuLwokuna lwa wiiki ewedde ate n'attibwa ku Mmande.\nHajji Abas Mubiru n'abekika abalala okuli Hajati Joweria Mubiru, Piragia Namugabo.\nYayeri Nansubuga, Namukasa Kisakyamaria, Rebecca Nakyeyune n'abalala baalaze obutali bumativu bwabwe eri ow'okuttibwa kw'omuntu waabwe gye kukwatiddwaamu.\nBagamba nti beewuunyizza poliisi mu kabuga k'e Mukoko okuggyawo omuntu atwaliddwako amateeka mu ngalo n'oluvannyuma n'afa ne batabaako muntu yenna gwe bakwata nti ne bwe baabeekubyeko bazze mu kubabuzaabuza.\nEnsonga baasazeewo ne bazongerayo ew'omuduumizi wa Poliisi mu Kalungu SP martin Okoyo n'akulira bambega Ritha Musemererwe abaasitukiddemu ne bagenda ku kyalo ne bakwata omutuuze\nJosephine Nantale ne mutabani we gattako muliraanwa we Mwanje nga bwe bayigga n'abalala.\nNantale mu kwewozaako yategeezezza nti ekiro mu ttumbi yawulira omuntu akonkona oluggi n'akuba enduulu ng'amuyita mubbi azze okubba embuzi ze kyokka abantu abaamuduukirira ne bamukkakkanako ne bamukuba.\nYe Yudaaya Nakato agamba nti nga bamaze okulya ekyemisana ku Ssande, Ssebalu yabalekawo n'agenda mu maduuka g'e Kabaale okufuna ssente ze okuva ku ssimu nti baddamu okumumanya\nenkeera ku Mmande nti 'akubiddwa bubi nnyo.\nDPC Okoyo abakwate yabatutte Kalungu ayongere okubaggyamu obujulizi ku bantu abeetaba mu kikolwa ky'okutwalira amateeka mu ngalo era abekika bakyagenda mu maaso n'okuwera nti okukakkana emitima ng'abaakubye omuntu waabwe n'okumutta bakwatiddwa.\nBamukubye ennyondo ku mutwe ne banyaga\nPoliisi eyodde 10 mu lumbe\nBalumbye munnaabwe abalemesezza okutunda ettaka\nOlumbe olutategeerekeka luzinze ebyalo e Kalungu


Bukedde Online - Engeri emmotoka gye yatomeddemu abaana abaabadde bagenda ku ssomero\nEbyewuunyisa ebitayinza kwerabirwa ku Bp. Bamwoze\nBaweereddwa engule y'okukuuma obutonde bw'...\nAdded 13th February 2019\nKyakuwaire ( ku kkono)ng’ali ne maama we ku lunaku lwe yamaliriza nnasale.\nKITAABWE yakedde kubasiibula mu ssanyu n'abawa owa bodaboda okubatwala ku ssomero nga bulijjo nga tamanyi nti asiibula muwala we omulundi ogusembayo!\nWano nnyaabwe yabadde amaze okubambaza yunifoomu n'okubategekera eby'okulya n'agenda ku ssomero eddala gy'asomesa. Owa bodaboda yabaggye waka e Naluvule mu Kisenyi Zooni mu disitulikiti y'e Wakiso ne boolekera essomero lya Toto Kindergarten e Gombe - Kayunga.\nYayitidde ku luguudo lwa Hoima wabula aba yaakasala adde ku ludda lw'oluguudo olulala loole Magulukkumi kwe kubakoona okukkakkana ng'omu afiiriddewo. Abaana abaabadde ku bodaboda ye Precious Kyakuwaire, 11 eyafiiriddewo ate mutoowe Praise Mulindwa, 4 n'akutukako okugulu.\nEyabadde avuga bodaboda teyategeerekese. Omwaka oguwedde mu kitundu kye kimu akabenje kattirawo abaana babiri abaali bagenda ku ssomero, ddereeva w'emmotoka bwe yavugira ku ludda olukyamu n'abalumba gye baali batambulira n'abatomera n'abatta.\nAkabenje k'omulundi guno kaabaddewo eggulo ku Lwokubiri ku ssaawa 1:00 ey'oku makya mu bitundu by'e Naluvule ku luguudo oluva e Kampala okudda e Hoima loole magulukkumi nnamba UAU 732V bwe yatomedde pikipiki ekika kya Bajaj Boxer nnamba UDQ 046R okwabadde abaana era omugoba wa bodaboda n'agwa mu mufulejje wansi.\nAbayizi abaabadde ku bodaboda eno baagudde mu luguudo wakati era ddereeva wa Magulukkumi n'asalawo azze mmotoka emabega okubawonya naye nga buteerere. Bino byonna obwedda abikola nga waliwo ddereeva wa taxi nnamba UAU 832B eyamulabye ng'adda emabega n'alowooza adduka n'asalawo amukiike mmotoka era bwatyo n'amulemesa.\nDdereeva wa magulu kkumi byamusobedde n'agezaako okudda mu maaso abatuuze ne batandika okumukuba amayinja n'asalawo kwesibira mu mmotoka. Baagikubye amayinja ne bagyasa endabirwamu y'omu maaso.\nPoliisi okuva e Naluvule yasitukiddemu n'etaasa ddereeva wa magulukkumi n'emuddusa mu kaduukulu kaayo olwo n'etandika okulaba bw'eggyawo emirambo n'emmotoka ebyabadde mu luguudo ekyavuddeko akalippagano k'ebidduka okumala ng'essaawa nnamba.\nOkusinziira ku badduukirize abaasooseewo, Robert Mulindwa ddereeva wa taxi eyeekiise mu magulukkumi yavuddemu ng'agamba nti "Mukama mulungi abaana mbataasizza kati katulabe bwe tufaafaagana n'omusajja ono abadde abasse." Wano abadduukirize kwe kumuddamu nti: Abaana b'ogamba nti, otaasizza omu afiiriddewo ate omulala amenyese okugulu n'engatto n'evaamu!.\nYazzeeyo okutuukawo abaana we baabadde bagudde n'atema omulanga: "Ndabye nze woowe! Maama nze Katonda wange onnanzeeki! abaana bange b'otuusizza ku kino! Nazzizza gwaki ye!!!!!! .\nBaasoose kulowooza nti asaaga naye bagenda okulaba ng'amaziga gamuyitamu era wakati mu kubutaabutana, yatuuse ku muwalawe ng'emmotoka emubetense ate mutabani we ng'akutuse okugulu alaajana nga n'owa bodaboda ali mu mufulejje naye ali mu kulaajana. Kabangali ya poliisi okuva e Wakiso yatuuse mu kifo kino n'eggyawo omulambo n'abaakoseddwa ne batwalibwa e Mulago wakati mu maziga okuva mu booluganda.\nNnyina w'abaana bano, Barbara Nakinobe yasoose n'alaajana engeri gy'abadde atobamu ne bba okunoonya fiizi z'abaana ate ne bagwa ku kikangabwa nga yaakabazzaayo.\nOkusinziira ku basoose okumudduukirira era olwamaze okulaajana n'azirika. Bukedde we yatuukidde mu maka yasanze miranga na biwoobe ssaako okusoberwa! Wakati mu bulumi n'okuluma obujiji, maama yazze engulu era n'annyonnyola by'ajjukira nti: "Nakedde okubategekera nga bulijjo oluvannyuma ne babatwala ku ssomero nange ne neetegeka okugenda ku ssomero gye nsomesa e Nansana ku ky'e Wamala.\nMba ntuuka mu luguudo ne bantegeeza nti abaana bange bagudde ku kabenje omun'afa kwe kusalawo nziruke ku kkubo ndabe ekituufu", bwe yategeezezza. Yagambye nti yatuuse ku kkubo era ku baana be kwe yakubye amaaso n'asoberwa.\nPoliisi y'ebidduka yaweerezza kasiringi n'eggyawo mmotoka ya magulukkumi ne takisi ne bitwalibwa ku poliisi e Wakiso ng'okunoonyereza bwe kugenda mu maaso.\nBino we bijjidde ng'akabenje akeefanaayirizaako bwe kati kaakagwa mu bitundu by'e Nansana. Nga October 3, omwaka oguwedde, abayizi 2 abaali basomera ku Little Diamonds e Nansana mmotoka y'essomero lya Precious Schools e Katooke yabatomera nga basala oluguudo okumpi ne poliisi y'e Nansana n'ebattirawo.\nAbayizi abaafa kwaliko; Mesach Ssendagire, 6 ne Edgar Nyabongo, 7 abaali bakedde okugenda ku ssomero nga bulijjo. Mmotoka eyabatomera nnamba UBB 965X nga kwaliko n'omusomesa waabwe Phiona Owomugisha nga yali n'abaana be okuli;Kelvin Tugume ne Elvis Twesigye abaasimattuka\nOw'emyaka 63 awasizza wa 23\nTanga Odoi bimwonoonekedde! Aba NRM bamuwadde nsalessale okwetondera Lumumba


Bukedde Online - Abakazi abalala babiri battiddwa\nEngeri akafubo ka Kayihura ne Kadaga gye...\nOmugenzi Nantege attiddwa mu bukambwe. (wakati) n’abaana.\nABATEMU abatta abakazi bongedde okweraliikiriza abatuuze b’e Mpigi omukyala omulala bwattiddwa mu bukambwe mu kiseera kye kimu omuwala omulala n’asimattuka abatemu ng’agenda okunaaba e Kabaale Baitababiri ku luguudo lw’e Ntebe. Obutemu obw’ekika kino bwasitudde ne Pulezidenti Museveni eyasisinkanye abatuuze b’e Katabi ne bamukaabira engeri abakazi gye battibwamu mu ngeri embi.\nMuseveni, yabasabye bakolagane bulungi n’ab’ebyokwerinda okusobola okutereeza embeera. Wabula abatemu baalumbye omuwala omulala ku kyalo Kabaale Kawafu mu ggombolola y’e Katabi mu kiro ekyakeesezza eggulo.\nAnnette Nagasha 20, abasajja babiri baamusanze waka ng’agenda mmanju ku ssaawa nga 2:00 ez’ekiro ne bamutaayiza. Agamba nti abasajja bano baamututte mu nsiko gye baasanze abasajja abalala 20 nga kuliko abambadde “wovulo” ate abalala nga bambadde essaati ne bamwekebejja omu kwe kugamba banne nti, “ono alina enkovu” nti kyokka abalala nga bwe bagamba nti “tetumuleka kugenda kubanga atulabye” ko omulala nti “tumusaleko omutwe” wabula oluvannyuma ne bamuleka ne badduka olwo omuwala n’agenda ku poliisi.\nAkulira okunoonyereza ku buzzi bw’emisango ku poliisi y’oku Baitababiri, Patrick Sembatya baasobodde okutaasa omuwala wabula tebannakwatayo muntu yenna. Mpigi E Mpigi, abavubuka bana basobezza ku mukazi ekirindi oluvannyuma ne bamufumita ebiso n’ebiti mu mbugo ne bamutta omulambo gwe ne bagusuula ku kkubo nga bagwambudde. Kino, kyaggye abatuuze mu mbeera ne bataayizaako omu ku bavubuka bano naye ne bamukuba emiggo egyamuttiddewo.\nAnnet Namaganda 60, omutuuze w’e Kisubi mu ggombolola y’e Buwama mu Mpigi ye yattiddwa mu bukambwe ekibinja ky’abavubuka abayaga abaamuteeze ng’ava mu katale. Abaana ababadde bagenda ku ssomero be baagudde ku mulambo gwa Namaganda nga guli mu kitaba ky’omusaayi kyokka poliisi y’e Buwama bwe tuttewo embwa yaayo, yasibidde ku kifulukwa omubadde musula ekibinja ky’abavubuka ba kanyama era ne bakwatako omu wabula abalala ne badduka.\nKino kiggye abatuuze mu mbeera ne bakola omuyiggo ne bakwata abadde akulira ekibinja kino Kalooli Musenda ng’engoye ze zibunye omusaayi naye ne bamukuba ne bamutta. Abatuuze balumirizza mutuuze munnaabwe ategerekeseeko erya Ssenyama 50, okukulemberamu abavubuka bano okukola ettemu lino era poliisi ne mukwata n’abavubuka okuli Simon Ssempijja 23, Ronald Kiyemba 30 ne muto wa Musenda attiddwa abatuuze Kosima Ssemanda 19 ne batwalibwa ku kitebe e Mpigi gye bakuumirwa. LUWEERO Ate e Luweero, obutabanguko mu maka buvuddeko omukazi okufa.\nMmande Ddumba 40, omutuuze ku kyalo Ngogolo mu ggombolola y’e Butuntumula aliira ku nsiko oluvannyuma lw’okulumba eyali mukazi we Justine Nantege 26, mu kazigo gye yabadde yanobera n’amusala obulago. Ddumba ne Nantege babadde baayawukana nga Nantege yafuna akazigo mu Kasoma zooni e Luweero gye yamusanze okumusala obulago n’amutemako emikono n’amagulu.\nEttemu lino, lyabaddewo mu kiro ekyakeesezza Olwokubiri era baliraanwa ba Nantege balumiriza nti, Ddumba abadde aludde ng’akola effujjo ku muzigo Nantege kw’abadde apangisa. Omu ku mikwano gya Nantege ataayagadde kumwatuukiriza mannya yagambye nti omugenzi abadde yayawukana ne Ddumba gw’alinamu omwana omu ow’emyaka 12 emyezi etaano egiyise oluvannyuma lw’okumusalako okutu.\nYagasseeko nti bwe yamanya gye yanobera abaddenga agendayo n’amutiisatiisa era ensonga zaatuukako ne ku LC wabula Ddumba n’abategeeza nti ye talina kyatya kyonna n’abalaalika nti essaawa yonna ajja kumukola ekintu.\nOmwogezi wa poliisi mu kitundu kya Savana Paul Kangave yagambye nti, baayazizza amaka ga Ddumba mu kaweefube w’okumuyigga ne batuukakone mu b’emikwano naye tebanamufuna.